**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαρτίου 2023, ημέρα Τρίτη και ώρα 10.20΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας». (2η συνεδρίαση-ακρόαση εξωκοινοβουλευτικών προσώπων)

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Δημήτριος Ρώτας, Πρόεδρος του ΔΣ της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), Κωνσταντίνος Κόλλιας, Πρόεδρος της Κεντρικής Διοίκησης του Οικονομικού Επιμελητηρίου της Ελλάδας (ΟΕΕ), Αντώνιος Μέγγουλης, Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Νικόλαος Ζωητός, Νομικός Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ), Γεώργιος Ρούσκας, Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου & Δωδεκανήσου και Συντονιστικής Επιτροπής Συμβολαιογραφικών Συλλόγων Ελλάδος, Ιωάννης Λιάρος, Γενικός Διευθυντής της Ελληνικής Ένωσης Επιχειρήσεων Οργανωμένης Εστίασης (ΕΠΟΕΣ), Γρηγόριος Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ), Γεώργιος Πατέρας, Πρόεδρος του ΔΣ του Ναυτικού Επιμελητηρίου της Ελλάδος (ΝΕΕ), Βασίλειος Καμπάνης, Πρόεδρος του ΔΣ της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και μέλος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Βασίλειος Νικολόπουλος, Πρόεδρος του ΔΣ της Πανελλήνιας Ομοσπονδίας Στρατιωτικών (ΠΟΣ), Νικόλαος Σφαντός, Γραμματέας της Ομοσπονδίας Βιοτεχνικών Σωματείων Αττικής (ΟΒΣΑ), Δημήτριος Μεθενίτης, Πρόεδρος του ΔΣ της Πανελλαδικής Ομοσπονδίας Ενώσεων Στρατιωτικών (ΠΟΕΣ) και Γαβριήλ Κασιμάτης, Πρόεδρος του ΔΣ του Πανελλήνιου Συλλόγου Μηχανικών και Τεχνικών της ΕΡΤ (ΠΑΣΥΜΗΤΕ).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βρούτσης Ιωάννης, Δημοσχάκης Αναστάσιος, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεφαλογιάννης Ιωάννης, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος και Χήτας Κωνσταντίνος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Κύριοι Υπουργοί, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Είμαστε στη δεύτερη συνεδρίαση της Επιτροπής. Έχουμε την ακρόαση των εξωκοινοβουλευτικών προσώπων.

Είναι μαζί μας και ο Υπουργός Οικονομικών κ. Χρήστος Σταϊκούρας και ο Υφυπουργός Οικονομικών, κ. Απόστολος Βεσυρόπουλος.

Τον λόγο έχει οΠρόεδρος του ΔΣ της Πανελλήνιας Ομοσπονδίας Ενώσεων στρατιωτικών (ΠΟΜΕΝΣ), κ. Δημήτριος Ρώτας.

**ΔΗΜΗΤΡΙΟΣ ΡΩΤΑΣ (Πρόεδρος του ΔΣ της Πανελλήνιας Ομοσπονδίας Ενώσεων Στρατιωτικών ):** Καλημέρα, κύριε Πρόεδρε, κυρίες και κύριοι Υπουργοί και Βουλευτές της Διαρκούς Επιτροπής Οικονομικών Υποθέσεων.

Ως Πρόεδρος της Πανελλήνιας ΟμοσπονδίαςΕνώσεων Στρατιωτικών (ΠΟΜΕΝΣ), ευχαριστώ για την τιμή που μας κάνατε, να μας καλέσετε, για να σας γνωστοποιήσουμε τις θέσεις μας.

Η ηγεσία του Υπουργείου Οικονομικών δυστυχώς και εντελώς ανεξήγητα έχει γυρίσει κυριολεκτικά την πλάτη απέναντι στις Ελληνίδες και στους Έλληνες στρατιωτικούς και τις οικογένειές τους, απαξιώνοντάς τους, αφού, όπως αποδεικνύεται, αποφεύγει επιμελώς όχι μόνο να εφαρμόσει θεσμοθετημένες διατάξεις για σειρά θεμάτων που αντιμετωπίζουν οι γυναίκες και οι άνδρες στρατιωτικοί, αλλά ακόμη και τις εξαγγελίες του ίδιου του Πρωθυπουργού της χώρας.

Τι να πρωτοπούμε και τι να πρωτοθυμηθούμε, κύριε Σταϊκούρα και κύριε Σκυλακάκη; Από τις απλήρωτες περιπολίες στον Έβρο, από το 2020; Για την ημερήσια αποζημίωση και τα έξοδα μεταθέσεως, που ισχύουν μόνο για τα στελέχη των Ενόπλων Δυνάμεων και των Σωμάτων Ασφαλείας, στα 29.40 ευρώ; Για την κύρια και τη νυχτερινή απασχόληση, που έχει αποκλείσει το μεγαλύτερο μέρος του προσωπικού και αποζημιώνει τις 5 ώρες από το οκτάωρο; Για τη μη μισθολογική αναβάθμιση των σπουδαστών των Στρατιωτικών Σχολών; Για την άμεση διάκριση αξιωματικών και υπαξιωματικών στη χορήγηση του επιδόματος τοκετού; Για τη μη πληρωμή υπηρεσιών αργιών ετών 2018, 2021 και 2022 στο προσωπικό του Στρατού Ξηράς; Για το επίδομα των οπλουργών εξειδίκευση πυροτεχνουργών, που, ενώ υπάρχει δικαστική δικαίωση για την επιστροφή του επιδόματος 130 ευρώ, συνεχίζουν να πληρώνονται ακόμα με 30 ευρώ; Για τον αποκλεισμό μας από το επίδομα επικίνδυνης και ανθυγιεινής εργασίας; Για τον αποκλεισμό από το έκτακτο επίδομα των 600 ευρώ; Για την μη καταβολή του επιδόματος των 300 ευρώ του ν. 3554; Για τη μη καταβολή του επιδόματος των Ελεγκτών Εναέριας Κυκλοφορίας; Για τη μη αποζημίωση της υπερωριακής μας απασχόλησης; Για το επίδομα της παραμεθορίου, που δεν καταβάλλεται σε όλο το δικαιούμενο προσωπικό, όπως συμβαίνει αντίστοιχα στους εργαζόμενους του δημοσίου τομέα;

Ατελείωτος ο κατάλογος, κύριοι, όπως όλοι διαπιστώνουμε. Δυστυχώς, όμως, η ηγεσία του Υπουργείου Οικονομικών εκπέμπει ένα ανεξήγητο μένος, κάτι το αδικαιολόγητο, κάτι το αχαρακτήριστο για το χρόνιο και δίκαιο αίτημα των συναδέλφων μας από τον θεσμό των Εθελοντών Μακράς Θητείας και δεν ξέρουμε το γιατί;

Συγκεκριμένα, στο άρθρο 91 του υπό συζήτηση σχεδίου νόμου, φαίνεται ξεκάθαρα η διάκριση στον θεσμό των Εθελοντών Μακράς Θητείας, καθώς συμβαίνει το εξής απίστευτο. Εθελοντές που είναι όλοι της ίδιας προέλευσης, όλοι μονιμοποιημένοι, όλοι αξιωματικοί. Παρ’ όλα ταύτα, διαχωρίζονται σε δύο διαφορετικές μισθολογικές κατηγορίες, παρά τις εξαγγελίες του Πρωθυπουργού της χώρας στην ΔΕΘ, για την οικονομική τους αποκατάσταση. Παρόλο που ο Υπουργός Εθνικής Άμυνας, με ανάλογη τροπολογία από το 2020, πρότεινε την ένταξη των αξιωματικών προελεύσεως Εθελοντών Μακράς Θητείας στη β΄ μισθολογική κατηγορία, διαπιστώνουμε την αδικαιολόγητη στάση του Υπουργείου Οικονομικών κατά ενός ολόκληρου θεσμού 15 χιλιάδων συναδέλφων μας, καθόσον προσπαθεί να βαφτίσει την γ΄ μισθολογική κατηγορία, που αφορά ανθυπασπιστές και υπαξιωματικούς, ως μισθολογική αποκατάστασή τους. Το πιο εξοργιστικό είναι ότι τις τρεις πρώτες υπάρχουσες κλίμακες της γ΄ κατηγορίας τις ονομάζουν Ανθυπολοχαγού, ενώ οι συγκεκριμένοι αξιωματικοί αποστρατεύονται Λοχαγοί, δύο βαθμούς κάτω δηλαδή. Αν αυτό δεν λέγεται εμπαιγμός, τότε τι λέγεται; Και επειδή εκκρεμούν δικαστικές αποφάσεις σε δικαστήρια, που έχει προσφύγει η ΠΟΜΕΝΣ, για τη μισθολογική τους αποκατάσταση, στην παράγραφο 1 του συγκεκριμένου άρθρου επιχειρείται η εκ των υστέρων πρόβλεψη, δηλαδή από το 2017, της ένταξης στην β΄ μισθολογική κατηγορία θεσμών ιδίων με αυτών των Εθελοντών Μακράς Θητείας.

Για τους λόγους αυτούς καλούμε όλους τους Βουλευτές των κομμάτων να απαιτήσουν την απόσυρση των προβλέψεων του άρθρου 91 σε ό,τι αφορά τους αξιωματικούς προελεύσεως Εθελοντών Μακράς Θητείας και να προβλεφθεί η εισαγωγή τους στις αντίστοιχες κλίμακες της β΄ μισθολογικής κατηγορίας, όπως ακριβώς συμβαίνει με όλους τους αξιωματικούς προελεύσεως μη παραγωγικών σχολών υπαξιωματικών και φυσικά αναδρομικά από τον Μάιο του 2019, που ίσχυσε ο ν. 4609.

Τέλος, συμφωνούμε με τη χορήγηση ενός μισθολογικού κλιμακίου στη γ΄ μισθολογική κατηγορία των συναδέλφων μας από τον θεσμό των Οπλιτών Βραχείας Ανακατάταξης μετά την παρέλευση τριών ετών στρατιωτικής υπηρεσίας, καθόσον ήταν και πρόταση της Ομοσπονδίας μας. Οι μέχρι τώραεπιλογές, κύριοι του Υπουργείου Οικονομικών, πάνω σε συγκεκριμένα θέματα, αποδεικνύουν ότι δεν έχετε αξιολογήσει με την απαιτούμενη σοβαρότητα τα δίκαια των αιτημάτων χιλιάδων εν ενεργεία στρατιωτικών και απορούμε για ποιόν λόγο αυτή η αντιμετώπιση στα στελέχη των Ενόπλων Δυνάμεων.

Κύριοι Υπουργοί του Υπουργείου Οικονομικών, για όλους τους παραπάνω λόγους και για άλλους ακόμα που δεν δύναται να αναφερθούν αυτή τη στιγμή, σας προτρέπουμε να σταθείτε με μεγαλύτερο σεβασμό τόσο στην εργασιακή ομάδα που ονομάζονται Ένοπλες Δυνάμεις, όσο και στο έργο που παράγουν καθημερινά. Ποτέ δεν είναι αργά, κύριοι Υπουργοί των Οικονομικών.

Κλείνοντας, οφείλουμε να κάνουμε σαφές ότι οι στρατιωτικοί δεν επαιτούν, έχουν αξιοπρέπεια, διεκδικούν τη δικαιοσύνη και το κυριότερο έχουν μνήμη και κρίση. Σας ευχαριστούμε πολύ που μας καλέσατε για να ακουστεί η φωνή και η αγωνία των στρατιωτικών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Ρώτα και συνεχίζουμε με τονΠρόεδρο της Διοίκησης του Οικονομικού Επιμελητηρίου Ελλάδος, κ. Κωνσταντίνο Κόλλια. Κύριε Κόλλια, καλημέρα από την Επιτροπή μας, έχετε τον λόγο, παρακαλώ, για 3 λεπτά.

 **ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος της Κεντρικής Διοίκησης του Οικονομικού Επιμελητηρίου Ελλάδας):** Ευχαριστώ, κ. Πρόεδρε.

Κύριε Υπουργέ, να ευχαριστήσω και εγώ από την πλευρά μου για την πρόσκληση στην Επιτροπή της Βουλής. Το σημερινό νομοσχέδιο έρχεται να προσφέρει βελτιωτικές παρεμβάσεις στη φορολογική νομοθεσία με στόχο να αμβλύνει τους κραδασμούς καθώς και τις επιπτώσεις από την αύξηση των τιμών της ενέργειας λόγω του πολέμου στην Ουκρανία, με διατάξεις, που αφορούν στη διευκόλυνση των οφειλετών, ως προς την αποπληρωμή των οφειλών τους. Αυτό σημαίνει ότι κινείται προς τη σωστή κατεύθυνση.

Στα άρθρα 3 έως 13, επαναφέρεται η ρύθμιση των 72 και 120 δόσεων για τους οφειλέτες που απώλεσαν τις ρυθμίσεις και θεσπίζεται νέα ρύθμιση 36 έως 72 δόσεις για οφειλές που δημιουργήθηκαν από τον Νοέμβριο του 2021 έως και την 1η Φεβρουαρίου του 2023. Θα πρέπει να επισημανθεί ότι το περίπλοκο σύστημα, που περιγράφεται για τη δυνατότητα ένταξης σε νέες ρυθμίσεις, ίσως δυσκολέψει λίγο τους φορολογούμενους στην αποπληρωμή των οφειλών τους.

Συγκεκριμένα, στο άρθρο 4, προτείνουμε η ρύθμιση αυτή να μπορεί να γίνει από οποιαδήποτε ημερομηνία υπάρχουν οφειλές, ώστε να μπορεί να ενταχθεί μεγαλύτερος αριθμός φορολογουμένων, οι οποίοι αποκλείονται λόγω των περιορισμών που έχουν τεθεί.

 Στο άρθρο 6, προβλέπεται η ρύθμιση των 36 δόσεων να επιβαρύνεται με 0,25% πλέον του τραπεζικού επιτοκίου και των 72 δόσεων με ένα 1,5% πλέον του τραπεζικού επιτοκίου, το Οικονομικό Επιμελητήριο Ελλάδος προτείνει η επιβάρυνση να είναι και στις δύο περιπτώσεις 0,25% πλέον του τραπεζικού επιτοκίου. Επίσης, προτείνεται η καθυστέρηση καταβολής δόσεων να επιβαρύνεται με 8% προσαύξησης έναντι του 15%, που αναφέρεται στην παράγραφο 3 του εν λόγω άρθρου.

Στο άρθρο 9, προτείνουμε η ρύθμιση να χάνεται, εάν ο οφειλέτης δεν καταβάλει τρεις συνεχόμενες μηνιαίες δόσεις της ρύθμισης αντί δυο ή καθυστερήσει την καταβολή των δύο τελευταίων δόσεων της ρύθμισης για χρονικό διάστημα μεγαλύτερο των τριών μηνών.

 Στο άρθρο 14, καθορίζονται οι όροι χορήγησης αποδεικτικού ενημερότητας για τη μεταβίβαση ακινήτου ή σύσταση εμπράγματου δικαιώματος σε περιπτώσεις που ο φορολογούμενος έχει ενταχθεί σε πρόγραμμα ρύθμισης ή έχει οφειλές μη ληξιπρόθεσμες ή σε αναστολή. Στην περίπτωση που το αποδεικτικό ενημερότητας, που εκδίδεται με ποσό παρακράτησης 70% επί του τιμήματος, προτείνουμε να μειωθεί το ποσοστό σε 50%, εφόσον τα πραγματικά δεδομένα του φορολογούμενου ευνοούν μια τέτοια μείωση του ποσοστού.

Χαιρετίζουμε την υιοθέτηση της πρότασης του φορέα μας για την κατάργηση του προστίμου εκπρόθεσμης αρχικής δήλωσης φορολογίας εισοδήματος φυσικού ή νομικού προσώπου, όταν το ποσό φόρου είναι μέχρι 100 ευρώ. Πρέπει να γίνει και σαφές ότι αναφέρεται σε ποσό φόρου εισοδήματος.

Για την επανένταξη σε παλαιές ασφαλιστικές ρυθμίσεις και ρυθμίσεις οφειλών των δήμων, στα άρθρα 81, 82 και 90, προτείνουμε να ισχύσουν οι ρυθμίσεις των άρθρων 4 και 6, όπως έχω το πλαίσιο από την αρχή.

Οι προτάσεις μας αποβλέπουν τόσο στη δυνατότητα να διευκολυνθούν τα νοικοκυριά και οι επιχειρήσεις με τις νέες ρυθμίσεις, ώστε να μπορέσουν με ελάφρυνση των προσαυξήσεων και των προστίμων να ανταπεξέλθουν στις δύσκολες οικονομικές καταστάσεις, που έχουν περιέλθει, όσο και στην αύξηση των φορολογικών εσόδων από την πλευρά του κράτους.

Το Οικονομικό Επιμελητήριο της Ελλάδος θεωρεί ότι είναι αναγκαία, και την επαναφέρω κύριοι Υπουργοί, και επιβεβλημένη η νομοθέτηση της δυνατότητας μετάθεσης των προθεσμιών των φορολογικών και ασφαλιστικών δηλώσεων και καταστάσεων των λογιστών φοροτεχνικών, οι οποίοι βεβαιωμένα πάσχουν από σοβαρά νοσήματα.

Με τη ρύθμιση αυτή, που προτείνουμε, αποφεύγεται η επιβολή των προστίμων, που καλείται τις περισσότερες φορές να πληρώσει ο λογιστής φοροτεχνικός, του οποίου θίγεται η επαγγελματική αξιοπιστία και συνέπεια παρά την αγωνία του να ξεπεράσει τον κίνδυνο λόγω της κατάστασης της υγείας του. Η πρότασή μας είναι να συμπληρωθεί το άρθρο 93 του ν. 4764/2020, με τις περιπτώσεις σοβαρής ασθένειας λογιστή φοροτεχνικού, κύησης, λοχείας ή θανάτου με δυνατότητα παράτασης υποβολής των δηλώσεων των πελατών τους μέχρι τέσσερις μήνες, ανάλογα με τη σοβαρότητα του νοσήματος και μετά από πιστοποίηση της αρμόδιας υγειονομικής επιτροπής. Είναι κάτι το οποίο έχουμε προτείνει. **Έχουμε τον εκπρόσωπο της επιχείρησης, έχουμε τον εξουσιοδοτημένο λογιστή φοροτεχνικό από το ΤΑΧΙΝΕΤ να μπορούμε να επιβεβαιώσουμε ότι είναι αυτός ο οποίος έχει σοβαρή ασθένεια, ούτως ώστε να παρατείνεται οποιαδήποτε μελλοντική υποχρέωση έχει. Σας ευχαριστώ πολύ.**

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής): Και εμείς σας ευχαριστούμε πολύ τον κ . Κόλλια. Τον λόγο έχει ο κ. Μέγγουλης.**

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της ΕΣΕΕ): Ευχαριστώ πολύ για την πρόσκληση. Κύριε Υπουργέ, κ. Υφυπουργέ, κύριοι Βουλευτές, ξεκινάω αμέσως με την παράθεση των παρατηρήσεών μας για την αναβίωση της ρύθμισης των 120 δόσεων. Είναι θετική η διάταξη, ανταποκρίνεται στα αιτήματα της ΕΣΕΕ, ως γενικότερη παρατήρηση, όμως, αντί να αντιμετωπίζουμε τις διαφορετικές οφειλές, που προκύπτουν από διάφορες αποσπασματικές αιτίες, είναι, νομίζω, καιρός να σκεφτούμε μια νέα γενναία ρύθμιση 120 δόσεων, που θα αντιμετωπίσει συνολικά το πρόβλημα.**

**Δεύτερον, τόσο για τις 120 δόσεις όσο και για τη ρύθμιση των χρεών της πανδημίας από την 36 έως 72 δόσεις, για να αναβιώσουν, δεν πρέπει να υπάρχουν ληξιπρόθεσμες ασφαλιστικές οφειλές. Αντιλαμβανόμαστε το σκοπό και την ουσία της ρύθμισης, αλλά είναι πολύ πιθανό να αποτελέσει τροχοπέδη στην επιτυχία των ρυθμίσεων και να περιορίσει το θετικό τους αντίκτυπο στην αγορά.**

 **Για την αναβίωση της ρύθμισης των χρεών προς δήμους και αυτή η διάταξη κρίνεται θετικά αλλά με μια παρατήρηση. Δεδομένης της δευτερεύουσας, εντός εισαγωγικών, φύσης των συγκεκριμένων χρεών στο μυαλό των υπόχρεων, θεωρούμε ότι η καταληκτική ημερομηνία που έχει οριστεί μέχρι τις 30 Ιουνίου είναι αρκετά περιοριστική και προτείνουμε να μετατεθεί μέχρι το τέλος του χρόνου.**

 **Τώρα, για τη νέα ρύθμιση 36 έως 72 δόσεων, για χρέη σε δημόσιο και δήμους, αυτές, δηλαδή, που δημιουργήθηκαν εντός της ενεργειακής κρίσης.**

**Πρώτον, η προθεσμία υπαγωγής του ενός μηνός, που προβλέπεται για την ύπαρξη χρεών, πρέπει να επεκταθεί στο τρίμηνο.**

**Δεύτερον, όπως και στην περίπτωση του επικαιροποιημένου εξωδικαστικού μηχανισμού, το επιτόκιο θα πρέπει να είναι σταθερό στα επίπεδα του 3%. Θα πρέπει, δηλαδή, όχι μόνο να μειωθούν οι οριζόμενες επιβαρύνσεις 4, 62% για έως 36 δόσεις και 5,87 % για 37 ως 72 δόσεις αλλά ταυτόχρονα αυτές να έχουν μόνιμο χαρακτήρα.**

 **Για τις οφειλές σε ασφαλιστικά ταμεία στο άρθρο 82, απαραίτητη προϋπόθεση για την ένταξη στις νέες δόσεις είναι ο υπόχρεος είτε να μην έχει ληξιπρόθεσμες ασφαλιστικές οφειλές είτε αυτές να αφορούν το διάστημα Σεπτεμβρίου του 21 έως το Δεκέμβριο του 22 και να έχουν υπαχθεί σε ρύθμιση που τηρείται κανονικά. Επαναλαμβάνουμε ότι και στη νέα αυτή ρύθμιση θα πρέπει να μπορούν να ενταχθούν και οφειλέτες με αρρύθμιστα ασφαλιστικά χρέη.**

**Τώρα και πάλι για τις οφειλές σε δήμους του άρθρου 90 όσο και για τις οφειλές σε ασφαλιστικά ταμεία σε περίπτωση επιλογής των 36 δόσεων, θα ισχύσει και εδώ επιτόκιο 4, 62% και 37 έως 72 δόσεις των 5,87 %. Αν και οι δύο ρυθμίσεις κρίνονται θετικά και θα βοηθήσουν τις επιχειρήσεις, ισχύει και εδώ η πρότασή μας για σταθερό επιτόκιο στα επίπεδα του 3%. Για την επέκταση του μειωμένου 13% και υπερμειωμένου 6% καθεστώτος ΦΠΑ η οποία και αυτή κρίνεται θετικά.**

**Κατ’ αρχήν επαναλαμβάνουμε την πάγια πρότασή μας για συνολική μείωση του κανονικού ΦΠΑ από 24 στο 22% και του μειωμένου συντελεστή από 13 στο 11%. Κατά δεύτερον, θεωρούμε είναι καιρός να συζητήσουμε σοβαρά την επαναφορά του ειδικού καθεστώτος ΦΠΑ στα νησιά, που ίσχυε πριν την κατάργηση και την επέκταση του μέτρου ή τη μειωμένη κατά 30% συντελεστές. Η νομοθετική εξουσιοδότηση εξακολουθεί να υπάρχει και δίνεται η δυνατότητα από τη νομοθεσία της Ευρωπαϊκής Ένωσης στην ελληνική κυβέρνηση να εξετάσει το θέμα αυτό. Νομίζουμε ότι πρέπει να δοθεί ένα κίνητρο για τη συγκράτηση των τοπικών κοινωνικών ιστών και πρέπει πλέον να εξεταστεί σοβαρά μετά από αρκετά χρόνια. Για την υποχρεωτικότητα της διασύνδεσης των pos με την ΑΑΔΕ του άρθρου 41, δεν διαφωνούμε με τη διάταξη, διαφωνούμε με το ύψος του προστίμου. Μέχρι τα 50.000 ευρώ είναι εξαιρετικά υπερβολικό. Για την αναστολή των πλειστηριασμών ακινήτων των πυρόπληκτων στο Μάτι, πρόκειται για μια ειδική περίπτωση με την οποία δεν θα διαφωνήσει κανείς και έχουμε να κάνουμε την εξής πρόταση.**

Αυτή η καταστροφή, ακόμα και σήμερα επηρεάζει τη ζωή της περιοχής και θεωρούμε ότι είναι απαραίτητα πιο γενναία μέτρα για τους κατοίκους και τους τοπικούς επιχειρηματίες. Τέτοια είναι η μη έντοκη επιβάρυνση όλων των οφειλών, που έχουν δημιουργηθεί για τους κατοίκους και την επιχειρηματικότητα της περιοχής, όπως και η ύπαρξη μιας διαρκούς συνεχούς ρύθμισης κάθε χρέους, προκειμένου να τους δοθεί η δυνατότητα να ισορροπήσουν τις ζωές τους.

Συμφωνούμε, επίσης, και με την αντικειμενικοποίηση των προϋποθέσεων διαπίστωσης της συγγνωστής νομικής πλάνης του άρθρου 83 για τους ασφαλισμένους, που, ενώ νόμιζαν ότι ήταν εγγεγραμμένοι σε ένα ασφαλιστικό φορέα, τελικά ήταν σε δυο. Θα γλιτώσουν από αυξημένες εισφορές προσαυξήσεις και τόκους, τις οποίες αγνοούσαν.

Τελειώνω με την εξής πρόταση: Με το σχέδιο νόμου δίνεται η δυνατότητα ένταξης οφειλών που δημιουργήθηκαν στο μεσοδιάστημα από την οριστική υποβολή αίτησης στον εξωδικαστικό μηχανισμό και μέχρι την έναρξη υλοποίησης της ρύθμισης. Μπορεί σε αυτό το διάστημα να έχουν γεννηθεί υποχρεώσεις, η υπαγωγή των οποίων στην πάγια ρύθμιση των 24 δόσεων να είναι είτε ανέφικτη είτε ασύμφορη και ως εκ τούτου να μην μπορούν να εξυπηρετηθούν από την υφιστάμενη ρευστότητα των επιχειρήσεων. Θα πρέπει να δίνεται η δυνατότητα να ενταχθούν και οι οφειλές του εξωδικαστικού μηχανισμού στη νέα ρύθμιση των 36 έως 72 δόσεων. Σας ευχαριστώ πολύ και παραμένω στη διάθεση των Βουλευτών για τυχόν ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Μέγγουλη. Έχει ζητήσει ο Υπουργός Οικονομικών το λόγο. Κύριε Υπουργέ, έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε. Ζητάω συγγνώμη, γιατί πρέπει να αποχωρήσω σε λίγο για την υπογραφή της μεταβίβασης των Ναυπηγείων Σκαραμαγκά και την ολοκλήρωση διαδικασίας.

Απλά θα ήθελα να θέσω 2 συγκεκριμένα ερωτήματα. Προσπερνάω την πρώτη τοποθέτησή του κ. Ρώτα, θα μπορούσε να δει ότι το νομοσχέδιο το υπογράφει το σύνολο των μελών της Ελληνικής Κυβέρνησης, άρα δεν είναι μόνο το Υπουργείο Οικονομικών, γιατί όλη η τοποθέτησή του ήταν για το Υπουργείο Οικονομικών.

Δύο συγκεκριμένα ερωτήματα: Θα ήθελα σας παρακαλώ, επειδή άκουσα τους φορείς και πιθανόν να ακούσω και άλλους μετά, επί του θέματος αυτού, να ενημερώσουν το Ελληνικό Κοινοβούλιο, αν υπάρχει χώρα της Ευρωπαϊκής Ένωσης που έχει πλαίσιο ρυθμίσεων 72 και 120 δόσεων, αν υπάρχει άλλη χώρα σήμερα που να υλοποιεί ένα αντίστοιχο πλαίσιο ρυθμίσεων. Θα ήταν χρήσιμο για το Ελληνικό Κοινοβούλιο να πληροφορηθεί από εσάς, από το Οικονομικό Επιμελητήριο και από την Ελληνική Συνομοσπονδία Εμπορίου και Επιχειρηματικότητας και από άλλους φορείς, αν υπάρχει αντίστοιχο τέτοιο πλαίσιο. Δεύτερο ερώτημα. Αντιλαμβανόμαστε όλοι τη συγκυρία της στιγμής, τις όποιες δυσκολίες και την ανάγκη η Πολιτεία να είναι αρωγός και δίπλα στην κοινωνία και για αυτό κάνουμε αυτό το πλαίσιο, με κανόνες και με συγκεκριμένες ρυθμίσεις. Θα ήθελα, παράκληση, σε αυτή την εικόνα, την οποία δείχνει η Κυβέρνηση ότι θέλουμε να βοηθήσουμε, πώς σχολιάζουν οι φορείς το γεγονός ότι το 2022 οι πληρωμές, εμπροθέσμως των φόρων, ήταν σε επίπεδο ρεκόρ τελευταίας πενταετίας. Άρα, από τη μια παρουσιάζεται μια γενικευμένη εικόνα, «φέρτε 72 και 120 δόσεις για όλους για όλα τα χρέη» και από την άλλη το 83,3% της κοινωνίας πλήρωσε εμπροθέσμως όλους τους φόρους. Ειδικά, δε, για τα φυσικά πρόσωπα, το ποσοστό αυτό πήγε από το 68% το 2018 στο 75% το 2022. Άρα, είχαμε την υψηλότερη φορολογική συμμόρφωση το 2022, που σημαίνει ότι οι πολίτες μπόρεσαν να πληρώσουν τους φόρους, εξαιτίας των μειώσεων φόρων και ταυτόχρονα εισάγουμε και ένα ευνοϊκό πλαίσιο, για να βοηθήσουμε κατηγορίες συμπατριωτών μας. Πώς σχολιάζουν, συνεπώς, το γεγονός ότι η φοροδοτική ικανότητα φυσικών και νομικών προσώπων βελτιώθηκε σημαντικά την τελευταία τετραετία. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον Υπουργό κύριο Σταϊκούρα. Περνάμε στο Σύνδεσμο Ελληνικών Τουριστικών Επιχειρήσεων, ΣΕΤΕ. Το λόγο έχει ο κ. Ζωιτός.

**ΝΙΚΟΣ ΖΩΗΤΟΣ (Νομικός Σύμβουλος του Συνδέσμου Ελληνικών Τουριστικών Επιχειρήσεων):** Ευχαριστώ πολύ κύριε Πρόεδρε. Θα ήθελα να ευχαριστήσω εκ μέρους του ΣΕΤΕ για την πρόσκληση να παραστούμε ενώπιον της Επιτροπής σας.

Το σχέδιο νόμου, το οποίο συζητείται σήμερα ενώπιον της Επιτροπής σας, κινείται σε γενικές γραμμές στη σωστή κατεύθυνση. Η προβλεπόμενη στο άρθρο 27 του σχεδίου νόμου παράταση των μειωμένων συντελεστών ΦΠΑ για τις υπηρεσίες μεταφοράς και εστίασης κρίνεται ιδιαίτερα θετική. Ομοίως, σημαντική κρίνεται και η ρύθμιση του άρθρου 75, με την οποία προβλέπεται πως και τα ενοικιαζόμενα επιπλωμένα δωμάτια - διαμερίσματα μπορούν να ζητήσουν να παραχωρηθεί σε αυτά η απλή χρήση του όμορου τμήματος του αιγιαλού με αντάλλαγμα ασφαλώς, αλλά χωρίς δημοπρασία. Η παροχή της δυνατότητας απλής χρήσης του αιγιαλού και στις επιχειρήσεις αυτές που είναι νόμιμα αδειοδοτημένες, σύμφωνα με τις διατάξεις του νόμου 4276/14, επιχειρήσεις τουριστικών καταλυμάτων, κρίνεται αναγκαία, προκειμένου να είναι σε θέση να παρέχουν ένα ολοκληρωμένο τουριστικό προϊόν στους πελάτες τους.

Τέλος, αναφορικά με τις διατάξεις του σχεδίου νόμου, που αφορούν τις δυνατότητες ρυθμίσεως των οφειλών στο δημόσιο και τον ΕΦΚΑ, θα θέλαμε να κάνουμε ειδική αναφορά στα άρθρα 3 και 81. Τα άρθρα αυτά προβλέπουν και σωστά προβλέπουν, τη δυνατότητα επανένταξης σε ρυθμίσεις οι οποίες απωλέσθησαν έως 1/2/2023.

Ειδικότερα, με το άρθρο 3, παρέχεται το δικαίωμα επανένταξης σε ρυθμίσεις οφειλών προς το δημόσιο, οι οποίες είχαν εκδοθεί σε εφαρμογή των άρθρων 98 έως 109 του ν. 4611 του 2019 ή του άρθρου 289 του ν. 4738 του 2020 και αντίστοιχα με το άρθρο 81 σε ρυθμίσεις οφειλών προς τον ΕΦΚΑ, οι οποίες είχαν εκδοθεί σε εφαρμογή των άρθρων 1 έως 18 του ν. 4611 του 2019 και του άρθρου 32 του ν.4756 του 2020. Δεν παρέχετε, όμως, με τις ανωτέρω διατάξεις, δικαίωμα επανένταξης σε ρυθμίσεις, στις οποίες είχαν ενταχθεί οι επιχειρήσεις κατ’ εφαρμογή του ν.4321 του 2015. Τουλάχιστον, από τη διατύπωση των συγκεκριμένων διατάξεων, δεν προκύπτει κάτι τέτοιο ρητά. Αυτό έχει ως αποτέλεσμα, επιχειρήσεις, που είχαν ρυθμίσει τις οφειλές τους, σύμφωνα με τις προβλέψεις του ν.4321 του 2015, τηρούσαν με συνέπεια τη ρύθμιση, στην οποία είχαν ενταχθεί και την απώλεσαν τελικά λόγω των επιπτώσεων της πανδημίας ή και της ενεργειακής κρίσης, να μην έχουν δικαίωμα επανένταξης σε αυτή, αλλά ούτε ένταξης και σε κάποια άλλη ρύθμιση με ανάλογο αριθμό δόσεων.

Προέχει στο σημείο αυτό να τονιστεί, πως δεδομένου ότι πρόκειται για μια ρύθμιση που τέθηκε σε ισχύ το 2015, αναφερόμαστε σε περιπτώσεις επιχειρήσεων, που έχουν καταβάλει μέχρι την απώλεια της ρύθμισης, οπωσδήποτε πάνω από 50 με 60 δόσεις. Πιστεύουμε, λοιπόν, πως θα πρέπει οι ανωτέρω διατάξεις να τροποποιηθούν, ώστε σε αυτές να περιληφθούν ρητά και οι ρυθμίσεις οφειλών, βάσει του νόμου ν.4321 του 2015, οι οποίες απωλέσθησαν και αυτές μέχρι 1/2/2023. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Ρούσκας.

**ΓΕΩΡΓΙΟΣ ΡΟΥΣΚΑΣ (Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου και Δωδεκανήσου και Συντονιστικής Επιτροπής Συμβολαιογραφικών Συλλόγων Ελλάδος):** Ευχαριστούμε πολύ για την πρόσκληση. Η Ένωση Συμβολαιογράφων Ελλάδος υποχρεούται να χαιρετήσει τις εξειδικευμένες διατάξεις για τα ακίνητα. Επιτέλους, αιτήματα δεκαετίας, όχι μόνο της Ένωσης Ελλήνων Συμβολαιογράφων, αλλά και του Οικονομικού Επιμελητηρίου, όπως και των Φοροτεχνικών, όπως και των Λογιστών, εισακούστηκαν. Η αλήθεια, όμως, είναι, ότι αντιμετωπίζονται συγκεκριμένα ζητήματα, όπως είναι η έκδοση αποδεικτικού φορολογικής ενημερότητας ή υφίσταται εφεξής ειδική πρόβλεψη για την αλληλέγγυα ευθύνη προσώπου στη περίπτωση απόκτησης ακινήτων, έχουμε συγκεκριμένες νομοθετικές ρυθμίσεις, όχι οπωσδήποτε γενναίες, αλλά οπωσδήποτε προς το καλύτερο, σχετικά με τη φορολογία ΕΝΦΙΑ, έχουμε εξειδικευμένες ρυθμίσεις, σχετικά με τη ισχύ εξειδικευμένων συγκεκριμένων πιστοποιητικών, για την απόκτηση ακινήτου, όταν αυτά προέρχονται από αποδοχή κληρονομιάς.

Από την άλλη βλέπουμε ότι δεν τόλμησε το Υπουργείο τις ειδικές διατάξεις, σχετικά με την απόκτηση από φόρο κληρονομιάς, να τις αντιμετωπίσει, δίνοντας μία μεγαλύτερη παραγραφή, από τη στιγμή που το ελληνικό δημόσιο αντικειμενικά δεν υπάρχει ουδεμία περίπτωση να απωλέσει πόρους και ειδικότερα αναφέρουμε ότι στη μικρή χρονική αύξηση της παραγραφής μέχρι το 2008, ενώ θεωρούμε και συμφωνούμε όλοι και οι αρμόδιες υπηρεσίες του Υπουργείου Οικονομικών ότι μπορούσε να έχει φτάσει μέχρι και το 2018-2020, από τη στιγμή που όλες οι οφειλές, από οποιοδήποτε λόγο και αιτία, εμπεριέχονται στο πιστοποιητικό της φορολογικής ενημερότητας.

Να επισημάνουμε ότι ο Έλληνας συμβολαιογράφος εισπράττει συγκεκριμένα χρηματικά ποσά από τις μεταβιβάσεις ακινήτων για λογαριασμό του Ελληνικού Δημοσίου. Αυτά τα χρηματικά ποσά οφείλουμε και οπωσδήποτε είμαστε υποχρεωμένοι να τα αποδώσουμε σε ένα συγκεκριμένο χρονικό διάστημα. Επαναφέρουμε το αίτημα μας για την ύπαρξη ειδικού ακατάσχετου λογαριασμού, που θα είναι ο συγκεκριμένος κουβάς, στον οποίο θα βάζουμε όλα αυτά τα χρηματικά ποσά, αρκετά μεγάλα, για να τα αποδώσουμε στο Ελληνικό Δημόσιο και στον ΕΦΚΑ. Μιλάμε για συγκεκριμένες εξειδικευμένες ρυθμίσεις, οι οποίες θα βοηθήσουν την οπωσδήποτε δύσκολη διαχείριση της μεταβίβασης ακινήτων. Οπωσδήποτε θα υποβάλλουμε και το σχετικό έγγραφο. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Ρούσκα. Περνάμε στον κύριο Λιάρο, Γενικό Διευθυντή της Ελληνικής Ένωσης Επιχειρήσεων Οργανωμένης Εστίασης.

**ΙΩΑΝΝΗΣ ΛΙΑΡΟΣ (Γενικός Διευθυντής της Ελληνικής Ένωσης Επιχειρήσεων Οργανωμένης Εστίασης:** Ευχαριστούμε πάρα πολύ για την πρόσκληση και τη δυνατότητα να τοποθετηθούμε. Δύο σύντομα σχόλια έχω να κάνω.

Το πρώτο είναι γενικό και αφορά το ότι προφανώς η δυνατότητα επανένταξης στις απολεσθείσες ρυθμίσεις του προηγούμενου διαστήματος, εξαιτίας των δυσκολιών της πανδημίας και της ενεργειακής κρίσης, είναι και καλοδεχούμενη και προς τη σωστή κατεύθυνση. Σε κάθε περίπτωση, θα ενώσω και εγώ τη φωνή μου με τους προλαλήσαντες που αναφέρθηκαν στη δυνατότητα, σε περίπτωση καθυστέρησης, καταβολής της δόσης εγώ θα έλεγα σε ανώτατο επίπεδο στο 10% και βέβαια χαμηλότερο ποσοστό επιτοκίου στην περίπτωση της ρύθμισης σε 72 δόσεις από το 1,5% προσαύξηση, που προβλέπεται σε σχέση με το επιτόκιο των τραπεζών.

Ένα πιο ειδικό σχόλιο αφορά το Άρθρο 27 και έχει να κάνει με την παράταση των μειωμένων συντελεστών ΦΠΑ. Ειδικά, για τον κλάδο της εστίασης, είναι ένα ζήτημα, το οποίο έχουμε θίξει κατ’ επανάληψη. Θεωρούμε ότι αυτή η στρέβλωση των προηγούμενων ετών με τον διπλό ΦΠΑ, ξεχωριστό για τα τρόφιμα, ξεχωριστό για τον καφέ και τα ροφήματα 13% στη πρώτη περίπτωση 24% στη δεύτερη. Ως φαίνεται, προσωρινά, η στρέβλωση αυτή αποκαταστάθηκε, εξαιτίας της πανδημίας, που οδήγησε στην απόφαση για μείωση του συγκεκριμένου συντελεστή 24% στο 13%. Θεωρούμε ότι είναι η στιγμή να πάψει να υπάρχει ως μία παρατεινόμενη εκκρεμότητα. Θεωρούμε, δηλαδή, ότι είναι η ώρα να υπάρξει ένας ενιαίος συντελεστής ΦΠΑ στην εστίαση σε πρώτη φάση στο 13% και εκτιμούμε, θεωρούμε και ελπίζουμε σε βάθος χρόνου να ικανοποιηθεί η προεκλογική εξαγγελία του πρωθυπουργού για ΦΠΑ 11% στην εστίαση. Αυτή τη στιγμή, η Ελλάδα είναι η μόνη χώρα της Νότιας Ευρώπης, η οποία έχει τυπικά τουλάχιστον έναν ΦΠΑ στην εστίαση στο 24% για τον καφέ και τα ροφήματα τη στιγμή που όλες οι ανταγωνίστριες, ας το πούμε, οικονομίες της περιοχής και στο τουριστικό επίπεδο παρέχουν ΦΠΑ που δεν ξεπερνά το 12% με 13%, σε αρκετές περιπτώσεις δε διακινείται στο 9% με 10%. Άρα, έχουν πιο ανταγωνιστικό ΦΠΑ σε αυτό το επίπεδο.

Το δεύτερο δεν μπορούμε να διανοηθούμε ότι θα υπάρχει περίπτωση μετά την 1/1/2024 να επανέλθει ο ΦΠΑ του καφέ και των ροφημάτων στο 24%, επιβαρύνοντας έτσι με αυτόν τον τρόπο τους καταναλωτές, οι οποίοι έχουν μία πολυτέλεια που προσφέρουν στον εαυτό τους, έναν καφέ στη διάρκεια της ημέρας και θα βρεθούν ξαφνικά να τον πληρώνουν ακριβότερα. Θεωρούμε, λοιπόν, ότι αυτή είναι η στιγμή να κλείσει αυτή η εκκρεμότητα και να οριστικοποιηθεί ο ΦΠΑ, να μονιμοποιηθεί ΦΠΑ στο 13% και για τον καφέ και για τα ροφήματα, με μια προοπτική περαιτέρω αποκλιμάκωσης το διάστημα μετά το τέλος του 2023. Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Λιάρο και περνάμε στον κύριο Γερακαράκο**,** τον Πρόεδρο της Πανελλήνιας Ομοσπονδίας Αστυνομικών Υπαλλήλων.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων) :** Σας ευχαριστώ πολύ.

Κύριε Πρόεδρε, κύριοι Υπουργοί, κυρίες και κύριοι βουλευτές, αγαπητοί φορείς, σας ευχαριστούμε για την πρόσκληση να συμμετάσχουμε στην επεξεργασία του νομοσχεδίου του Υπουργείου Οικονομικών και ειδικότερα ορισμένων άρθρων, που αφορούν το μισθολογικό καθεστώς των Ενόπλων Δυνάμεων και Σωμάτων Ασφαλείας. Το ισχύον ειδικό μισθολόγιο, δηλαδή, ο νόμος 4472/2017, είναι ένα πολύ σοβαρό θέμα, που μας απασχολεί από το 2017, όταν από την τότε Κυβέρνηση επιχειρήθηκε ο λεγόμενος εξορθολογισμός, χωρίς όμως να ερωτηθεί κανείς από εμάς τους εκπροσώπους των ενστόλων. Είχαν, βεβαίως, προηγηθεί οι δραστικές περικοπές των μισθών λόγω των μνημονίων, που προκάλεσαν τις έντονες αντιδράσεις μας και τις προσφυγές μας στο Συμβούλιο της Επικρατείας, το οποίο, όπως θα γνωρίζετε, μας έχει δικαιώσει πανηγυρικά.

Γνωρίζετε, επίσης, ότι με τον αγώνα μας καταφέραμε τελικά να πείσουμε τη σημερινή Κυβέρνηση ότι πρέπει να διορθωθούν οι στρεβλώσεις αυτού του μισθολογίου και μάλιστα, λαμβάνοντας υπόψη το βασικό μας αίτημα, που δεν είναι άλλο, από την αναγνώριση της επικινδυνότητας στην εργασία.

Ενώ, λοιπόν, έχουμε δρομολογήσει μια διαδικασία διαλόγου και με δεδομένη τη δημόσια τοποθέτηση τότε του κυρίου Πρωθυπουργού, όσο και του Υπουργού Οικονομικών ότι από 1.1.2024 θα ισχύσει νέο ειδικό μισθολόγιο, ξαφνικά διαπιστώνουμε ότι τώρα με το άρθρο 91, τροποποιούνται κάποιες διατάξεις του νόμου 4472/2017, χωρίς να το βελτιώνουν, αντιθέτως, παραμένουν οι στρεβλώσεις που πρέπει να διορθωθούν.

Επίσης, διαβάζουμε στην εισηγητική έκθεση ότι η τροποποίηση στοχεύει στη μεγαλύτερη αποδοτικότητα των στελεχών των Σωμάτων Ασφαλείας και των Ενόπλων Δυνάμεων. Δηλαδή, επιδιώκεται η αύξηση της αποτελεσματικότητάς τους μέσω της παροχής μισθολογικών κινήτρων, ενώ εμείς διαπιστώνουμε, ότι, αν αλλάξει το άρθρο, κάποιοι για τους οποίους θα νομοθετήσετε, θα δουν μειώσεις στο μισθό τους.

Για εμάς δεν είναι λύση, λοιπόν, η προωθούμενη τροποποίηση. Είναι μια κακή διάταξη. Οι συνάδελφοί μου αναμένουν την ουσιαστική διόρθωση των σοβαρών μισθολογικών αδικιών του νόμου 4472/2017 και, φυσικά, την προσαρμογή των μισθών στις σημερινές αυξημένες ανάγκες. Τέτοιες διατάξεις δεν υπάρχουν στο νομοσχέδιο. Λυπούμαστε πραγματικά, διότι δεν έχουν ληφθεί υπόψη οι επισημάνσεις μας προς τους αρμόδιους Υπουργούς. Δεν έχουν ληφθεί υπόψη ούτε οι αποφάσεις του Συμβουλίου της Επικρατείας, επαναλαμβάνω. Δυστυχώς, με τις διατάξεις του νομοσχεδίου, δεν διορθώνεται ριζικά το πρόβλημα. Έτσι, επιβεβαιώνεται η διαχρονική μας προσπάθεια για μια ολοκληρωμένη αντιμετώπιση των στρεβλώσεων του ειδικού μισθολογίου.

Εν κατακλείδι, κύριε Πρόεδρε, ζητάμε την απόσυρση των συγκεκριμένων διατάξεων και, όταν ολοκληρωθεί ο διάλογος για το νέο ειδικό μισθολόγιο, θα είμαστε σε θέση να συζητήσουμε εκ νέου αυτό το σοβαρό ζήτημα. Επειδή, όμως, γνωρίζουμε, ότι η όποια καλή διάθεση της Κυβέρνησης μπορεί να βρει ανταπόκριση και στο πλαίσιο της συζήτησης αυτού του νομοσχεδίου, σας καταθέτουμε μια σημαντική πρόταση, ένα παρεμφερές διαχρονικό μας αίτημα. Όσοι θέλουν, πράγματι, να ικανοποιήσουν αιτήματα των ενστόλων, ας αποδεχτούν το ώριμο αίτημά μας για την αύξηση του ποσού της ωριαίας νυκτερινής αποζημίωσης, που παραμένει καθηλωμένη από την εποχή των μνημονίων. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε τον Πρόεδρο της ΠΟΑΣΥ. Το λόγο έχει ο κ. Γεώργιος Πατέρας, Πρόεδρος του Διοικητικού Συμβουλίου του Ναυτικού Επιμελητηρίου της Ελλάδος.

**ΓΕΩΡΓΙΟΣ ΠΑΤΕΡΑΣ (Πρόεδρος του Δ.Σ. του Ναυτικού Επιμελητηρίου της Ελλάδος):** Σας ευχαριστώ πολύ κύριε Πρόεδρε.

Θέλω να επισημάνω πως, σε γενικότερο επίπεδο, τα άρθρα που αφορούν τη Ναυτιλία, είναι στο σύνολό τους σε σωστή κατεύθυνση και το Ναυτικό Επιμελητήριο της Ελλάδος τα υποστηρίζει.

Το πρώτο άρθρο αφορά τη φορολόγηση των ρυμουλκών και των αλιευτικών σκαφών. Είναι πολύ σωστό που έμειναν στο σύστημα μερισματικού φόρου.

Το δεύτερο αφορά τους ναυλομεσίτες και τη μείωση φορολογίας μερίσματος από 10% σε 5% για την εναρμόνισή τους με το φόρο μερισμάτων του Κώδικα Φορολογίας Εισοδημάτων.

Το τρίτο άρθρο αφορά την ερμηνευτική διάταξη για την ισοβάθμηση των πλοίων με ξένη σημαία με πλοία με ελληνική σημαία, που διαχειρίζονται από την Ελλάδα, όσον αφορά την φοροελάφρυνση για τα σκάφη, που έρχονται εδώ για επισκευές, δεξαμενισμούς και τροφοδοσία, αυτοελκή σκάφη στην Ελλάδα και βοηθάει γενικότερα την ελληνική οικονομία.

Το τελευταίο άρθρο εξασφαλίζει την αυτοτέλεια μιας πλοιοκτήτριας εταιρείας, όσον αφορά την φορολογική ενημερότητα.

Το Ναυτικό Επιμελητήριο της Ελλάδος υποστηρίζει όλα τα άρθρα που αφορούν τη Ναυτιλία. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ τον κ. Πατέρα. Περνάμε στον κ. Βασίλειο Καμπάνη, ο οποίος είναι Πρόεδρος του Διοικητικού Συμβουλίου της Πανελλήνιας Ομοσπονδίας Φοροτεχνικών Ελευθέρων Επαγγελματιών και ταυτόχρονα μετέχει στο Διοικητικό Συμβούλιο της ΓΣΕΒΕΕ, οπότε θα καλύψει και τους δύο φορείς.

**ΒΑΣΙΛΕΙΟΣ ΚΑΜΠΑΝΗΣ (Προέδρος του Δ.Σ της Πανελλήνιας Ομοσπονδίας Φοροτεχνικών Ελευθέρων Επαγγελματιών)**: Καλημέρα, θα καλύψω και τους δύο φορείς, απλά δεν ανήκω στο Δ.Σ. της ΓΣΕΒΕΕ, που είναι το τριτοβάθμιο όργανο και το εκπροσωπώ.

Έχουμε πάλι ένα πολυνομοσχέδιο με ασφυκτικό χρονοδιάγραμμα και ας ελπίσουμε ότι θα έχουμε περιθώρια τροποποιήσεων. Όσον αφορά το νομοσχέδιο, υπάρχουν αρκετές θετικές διατάξεις, όπως αυτό της διατήρησης, όπως είπαν και οι προηγούμενοι, των μειωμένων συντελεστών του ΦΠΑ, το άρθρο 35, που καταργεί το πρόστιμο εκπρόθεσμης αρχικής ή τροποποιητικής δήλωσης, το οποίο, όμως, πρέπει με αυτό το νομοσχέδιο να συμπληρωθεί, όσον αφορά και το φόρο διαμονής και το περιβαλλοντικό τέλος και το χαρτόσημο, γιατί εκεί συμβαίνουν κωμικοτραγικά πράγματα σε αυτά τα πρόστιμα. Οι διατάξεις για τις ρυθμίσεις της εφορίας ΕΦΚΑ και ΟΤΑ, παρόλο που θεωρούνται και φαίνονται θετικές, φοβόμαστε ότι στην πράξη δεν θα αποδώσουν τα αναμενόμενα. Τέλος, έχουμε σημαντικά ζητήματα που απαιτούν μέριμνα και τα έχουμε φέρει στην προσοχή των αρμόδιων υπουργείων και θα τα αναφέρω στο τέλος.

Τώρα, όσον αφορά επί των άρθρων, στο άρθρο 3 είναι οφειλές που δημιουργήθηκαν στην πανδημία. Σε γενικές γραμμές, έτσι όπως είναι διαμορφωμένο το πλαίσιο οφειλών προς ρύθμιση, φαίνεται ότι το μεγαλύτερο μέρος των οφειλετών, θα αναγκαστούν να προβούν σε περισσότερες από μία ρυθμίσεις. Αυτό σημαίνει ότι θα πρέπει να καταβάλλουν εφάπαξ, τουλάχιστον, 4 - 5 μηνιαίες δόσεις και επιπροσθέτως και τις τρέχουσες υποχρεώσεις τους, κάτι το οποίο, όπως είπε ο Υπουργός, βρίσκεται σε καλό στάδιο. Θα πρέπει να ληφθεί μέριμνα με τα ποσά από την 1.11.2019 ήταν σε ρύθμιση και στη συνέχεια η ρύθμιση κόπηκε, γιατί αυτά τα ποσά δεν μπόρεσαν ποτέ να ενταχθούν σε ρυθμίσεις. Προτείνουμε να δοθεί η δυνατότητα να ενταχθούν όλες οι οφειλές σε μία ρύθμιση 120, 100, 96. Θα είναι ευχής έργο, αλλά όποια επιλογή καλό θα είναι να είναι μια ρύθμιση.

Στο άρθρο 4 τώρα, που αφορά τις 72 δόσεις. Αν κάποιος δεν ήταν ενήμερος την 31.10.2021 και οι μη ενήμερες οφειλές δεν μπορούν να ενταχθούν στην υπό αναβίωση ρύθμιση των 120 δόσεων, δεν μπορεί να ενταχθεί στη ρύθμιση των 72. Εφόσον δεν υιοθετηθεί η πρόταση, για μια ενιαία ρύθμιση όλων των οφειλών, καλό θα ήταν όλες οι υπόλοιπες οφειλές, να μπορούν να μπουν σε αυτή τη νέα ρύθμιση των 72.

Στο άρθρο 5, προτείνουμε την αλλαγή της περίπτωσης α΄, όπου αναφέρει να έχει υποβάλει όλες τις δηλώσεις φορολογίας εισοδήματος μέχρι την ημερομηνία της αίτησης ρύθμισης από 31.12.2022, που αναφέρει το σχέδιο νόμου.

Επί του άρθρου 6, επιβάρυνση εκπρόθεσμης καταβολής. Εδώ τώρα, θα πρέπει να πούμε ότι πιάνουμε πολύ ψηλά επιτόκια και καλό θα ήταν να κατέβουν σε αυτά που έχουν ισχύσει και για τις 240 δόσεις, δηλαδή ένα ενιαίο 4, γιατί αν πάμε 4,94 που είναι το τελευταίο δημοσιευμένο επιτόκιο, θα πάρουμε και 0,25 για τις 36 ή 1,5 για τις 72.

Πάμε στο άρθρο 14, για την έκδοση του αποδεικτικού ενημερότητας. Σαφώς και είναι θετικό, πλην όμως στην παράγραφο 4, καλό θα ήταν, αντί για το ποσοστό επάνω στην αντικειμενική αξία να υπολογίζεται στο τίμημα. Έτσι, δεν θα χρειάζεται περαιτέρω μείωση.

Στο άρθρο 30, στα κίνητρα ηλεκτρονικής τιμολόγησης του 71 Στ.. Προτείνουμε η 30 Ιουνίου, που αναφέρεται, να μεταφερθεί στις 31.10.2023 και αν είναι δυνατόν να μπορούν να επιμηκυνθούν όλα αυτά τα ευεργετήματα της ηλεκτρονικής τιμολόγησης, όσον αφορά την παραγραφή.

Στο άρθρο 35, όπου είπαμε πριν, ότι από το 2013 το παλεύουμε αυτό. Ήμουνα νέος και γέρασα. Θετικότατη αυτή η εξέλιξη με αυτό που σημείωσα στην αρχή. Οπωσδήποτε σε αυτό το νομοσχέδιο να συμπεριληφθεί το πλαστικό τέλος της σακούλας, δηλαδή για τον φόρο διαμονής και του χαρτοσήμου. Για 2,5 και 3 ευρώ τα πρόστιμα είναι 250 και 500. Δεν ξέρω κατά πόσο στέκεται αυτό το πράγμα, που συμβαίνει.

Στο άρθρο 37, ψηφιακή έκδοση παραστατικών διακίνησης αγαθών. Η νέα αυτή υποχρέωση, που επιβάλλεται στις επιχειρήσεις, να εκδίδουν ψηφιακά και να διαβιβάζουν στην ΑΑΔΕ τα στοιχεία διακίνησης, δηλαδή, τα δελτία αποστολής ή τα τιμολόγια που αποτελούν και τιμολόγια δελτία αποστολής, ενώ ακόμα τρέχει η διαδικασία ολοκλήρωσης στο my DATA. Θεωρούμε απαραίτητο να δοθεί αρκετά ικανός χρόνος για την αφομοίωση και την εξοικείωση των επιχειρήσεων και βασικό είναι να μη διαταραχθεί η κωδικοποίηση των ειδών που υπάρχουν ήδη στις μηχανογραφήσεις τους, γιατί αν διαταραχτεί και πάει με κάποιο συνολικό μοντέλο θα υπάρξει τεράστιο πρόβλημα.

Άρθρα 41 και 42, διασύνδεση POS ταμειακών και πρόστιμα μη διαβίβασης. Και τα δύο άρθρα αφορούν τη διασύνδεση των ταμειακών μηχανών με το POS και τις κυρώσεις που επιφέρει η ολοκλήρωση μελλοντικής διαδικασίας. Να τονίσουμε ότι τα πρόστιμα είναι υπέρογκα και δυσανάλογα. Αναγκαία είναι η πρόβλεψη ότι σε κάθε περίπτωση διακοπής επικοινωνίας POS με ΦΗΜ να ειδοποιείται η επιχείρηση και να δίνεται ο κατάλληλος χρόνος συμμόρφωσης, πριν την επιβολή οποιουδήποτε προστίμου, εφόσον έχουν εκδοθεί και τα φορολογικά στοιχεία και οπωσδήποτε να έχουν καταχωρηθεί στα βιβλία. Γιατί θα δούμε κωμικοτραγικές καταστάσεις, όπως βλέπουμε με το 54Ητου ΚΦΔ, που αφορά την διαβίβαση των FMSN στο e-sent, όπου χωρίς καμία ενημέρωση, ξαφνικά ανακαλύπτει από έλεγχο η επιχείρηση ότι δεν διαβιβάζει. Θέλει πάρα πολύ προσοχή.

Κλείνοντας το υπόμνημα μας, θα σας ζητήσουμε να δώσετε προσοχή στα παρακάτω θέματα. Ένα είναι η άμεσα επανεξέταση των προστίμων του άρθρου 54 και των ποινών των υπολοίπων άρθρων. Ήταν μνημονιακά και πιστεύω ότι ήρθε η ώρα να γίνει μια συνολική κουβέντα πάνω σε αυτό. Οπωσδήποτε, στις έμμεσες τεχνικές ελέγχου και τους κανόνες εφαρμογής τους. Υπάρχει αυτή τη στιγμή μεγάλο πρόβλημα στις επιχειρήσεις και το ξέρουν καλά οι υπουργοί αλλά και η αγορά.

Οπωσδήποτε, νομοθετική βελτίωση του άρθρου 93 του ν. 4764, που περιλαμβάνει εγκυμοσύνη και περιπτώσεις ασθένειας των λογιστών. Όπως είχαμε πει και σε μια άλλη παλαιότερη Επιτροπή, κύριε Πρόεδρε, ούτε να πεθάνουμε δεν μπορούμε οι λογιστές κι αν πεθάνουμε κινδυνεύουν να κλείσουν οι πελάτες μας. Είναι πολύ βασικό.

Τέλος, για να έχει επιτυχία οποιαδήποτε ρύθμιση στον ΕΦΚΑ, πρέπει να αλλάξει η διαδικασία με τις ταυτότητες πληρωμής και να γίνει μια ενοποίηση των ασφαλιστικών οφειλών. Υπάρχει μεγάλο πρόβλημα. Μέσα σε δύο μήνες όποια ρύθμιση γίνει στον ΕΦΚΑ κινδυνεύει να χαθεί, γιατί πάει το σύστημα και εξοφλεί από μόνο του με την ίδια ταυτότητα οφειλής άλλες υποχρεώσεις με αποτέλεσμα να μείνει εκτός η ρύθμιση της επιχείρησης.

Κλείνοντας, ζητούμε φυσικά την πλήρη κατάργηση των ορίων του άρθρου 38, που κρίνουμε θετικά την μείωση που έδωσε ο Υπουργός και ο Υφυπουργός, αλλά έχει ακόμα δρόμο. Δεν υπάρχει περίπτωση αυτή τη στιγμή επιχείρηση να μην λειτουργεί με το λογιστή. Ευχαριστώ και συγγνώμη αν σας κούρασα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βασίλειος Νικολόπουλος, Πρόεδρος του ΔΣ της Πανελλήνιας Ομοσπονδίας Στρατιωτικών.

**ΒΑΣΙΛΕΙΟΣ ΝΙΚΟΛΟΠΟΥΛΟΣ (Πρόεδρος του ΔΣ της Πανελλήνιας Ομοσπονδίας Στρατιωτικών):** Κύριε Πρόεδρε, ευχαριστούμε για την πρόσκληση. Θα αναφερθώ σε δύο θέματα κύριε Υπουργέ, κύριε Υφυπουργέ.

Το πρώτο είναι η αυτοτελής φορολόγηση αναδρομικών από κρατήσεις μερισμάτων των αποστράτων. Ως γνωστόν, ψηφίστηκε στις 7 Φεβρουαρίου τρέχοντος έτους στη Βουλή, ο νόμος 5018 του 2023, περί μέριμνας προσωπικού των Ενόπλων Δυνάμεων. Αμέσως η Ομοσπονδία, την επόμενη μέρα, απέστειλε πρόταση έγγραφο προς το Υπουργείο Οικονομικών για το θέμα της αυτοτελούς φορολόγησης των αναδρομικών που θα δοθούν. Υπόψιν, ότι με το άρθρο 34 του νόμου αυτού, του 5018, καταργούνται οι μειώσεις που επιβάλλονταν με τον νόμο 4093 και αποδίδονται αναδρομικά 2 ετών. Αυτό ήταν σε εφαρμογή αποφάσεων του Συμβουλίου της Επικρατείας.

Να θυμίσω, όπως γράφουμε και στην επιστολή, ότι και στο πρόσφατο παρελθόν δηλαδή τον Ιούλιο του 2021, σε παρόμοια περίπτωση, που είχαν δοθεί αναδρομικά, διαπιστώθηκε μια υπέρμετρη επιβάρυνση, η οποία στην ουσία έφτασε και ξεπέρασε το 46% από τα ληφθέντα εφάπαξ αναδρομικά. Δηλαδή, πήρε κάποιος τότε 3.000 και επέστρεψε 1.500 και 1.600 ευρώ, συνυπολογιζόμενων και άλλων επιβαρύνσεων, όπως ήταν η ειδική εισφορά αλληλεγγύης τότε.

Μάλιστα, είχαμε κάνει και μία συνάντηση με τον κύριο Βεσυρόπουλο, θα το θυμάται φαντάζομαι, στο τέλος του 2021 και τότε ο κύριος Υπουργός έκανε και μια σωστή τοποθέτηση θα έλεγα, ότι, εάν είχε ενημερωθεί το Υπουργείο για την πρόταση αυτή εγκαίρως, θα μπορούσε να γίνει, διότι έτσι εξοικονομούσε το Υπουργείο Οικονομικών άμεσα ένα μεγάλο ποσόν, παρά να περιμένει ένα ή δύο χρόνια, για να τα εισπράξει.

Θα ήθελα να τονίσω, ότι το συνολικό ποσό των αναδρομικών, που είναι περίπου 46 εκατομμύρια, με φορολόγηση 20%, θα αποδώσει στο κράτος περίπου 9,3 εκατομμύρια σήμερα, άμεσα στον επόμενο μήνα. Εάν πάει, όμως, να το φορολογήσει με τον τρόπο, ο οποίος ακολουθείται συνήθως, θα πάρει άλλα 3 - 3,5 εκατομμύρια μετά από ένα 1 - 1,5 χρόνο, αλλά, όμως, το ποσό που αντιστοιχεί στον κάθε απόστρατο θα είναι σημαντικό, σαν επιβάρυνση.

Επομένως, προτείνουμε να ακολουθηθεί και η διαδικασία, που είχε ακολουθηθεί το 2018, πάλι σε επιστροφή εφάπαξ αναδρομικών με τον νόμο 4582 του 2018. Ήτοι, προτείνουμε τη νομοθετική ρύθμιση φορολόγησης με αυτοτελή παρακράτηση φόρου στην πηγή, με συντελεστή 20% και εκεί να εξαντλείται η φορολογική υποχρέωση των δικαιούχων για τα υπόψη εισοδήματα αναδρομικών. Θα πρέπει να προσέξουμε να γίνει η εφάπαξ απόδοση και φορολόγηση των αναδρομικών στο φορολογικό έτος, στο τρέχον, στο οποίο θα καταβληθούν, ώστε να αποφευχθεί η υποβολή τροποποιητικών φορολογικών δηλώσεων και ως εκ τούτου η καταβολή ειδικής εισφοράς αλληλεγγύης, η οποία πλέον έχει καταργηθεί εάν η αναγωγή γίνει στα προηγούμενα έτη.

 Το δεύτερο θέμα, θα σας στείλουμε και το υπόμνημα, το οποίο είναι εξαιρετικά σοβαρό, αφορά τις κατηγορίες, που έχουν εξαιρεθεί από τις συντάξεις του νόμου 4387, στο άρθρο 4 παράγραφο 3. Από εκεί, λοιπόν, έχουμε εξαιρεθεί και δεν έχουν υπαχθεί στον ΕΦΚΑ όσοι έχουν σκοτωθεί με αυξημένο κίνδυνο. Παραδείγματος χάρη, οι πιλότοι που σκοτώνονται, κατά τη διάρκεια της πτήσης, οι αστυνομικοί, που μπορεί να σκοτωθούν κατά την εκτέλεση του καθήκοντος και τα λοιπά έχουν εξαιρεθεί και δεν έχουν πάει στον ΕΦΚΑ. Επομένως, οι δικαιούχοι συντάξεως, οι οικογένειες ή και όσοι λόγω θανάτου ή ανικανότητας, που προήλθε, εξαιτίας της υπηρεσίας, υπάγονται σε αυτές τις κατηγορίες, επειδή δεν έχουν ενταχθεί στον ΕΦΚΑ, δεν έλαβαν την αύξηση του 7,75%.

Γνωρίζω, βέβαια, ότι στο Υπουργείο Οικονομικών ακολουθείται μια άλλη μέθοδος για τις συντάξεις αυτές, που είναι συνυφασμένες με το μισθολόγιο των εν ενεργεία. Πρέπει να πω, όμως και εδώ, ότι αυτού του είδους η σχέση, παρόλο που το μισθολόγιο των εν ενεργεία άλλαξε το 2017 από 1/1, μέχρι σήμερα δεν έχει επέλθει καμία τροποποίηση στις συντάξεις αυτές. Έχουν περάσει πέντε χρόνια, δεν έχει έρθει καμία τροποποίηση και η αιτιολογία είναι ότι δεν έχει γίνει η αντιστοίχιση βαθμών, προσέξτε το λιγάκι, και κλιμακίων. Διότι, όπως ξέρετε, από 1/1 του 17 εφαρμόζονται τα κλιμάκια. Σε ένα βαθμό, παραδείγματος χάριν, του Ταξιάρχου υπάρχουν 5 κλιμάκια. Πρέπει, λοιπόν, να γίνει η αντιστοίχιση των θανόντων που έχουν πάρει τον βαθμό του Ταξιάρχου ή του Αντιπτεράρχου, ή οτιδήποτε με τα κλιμάκια να διορθωθεί αυτή η παράλειψη. Επομένως, προτείνουμε την κατάθεση τροπολογίας για άμεση απόδοση της αύξησης του 7,75% σε πρώτη φάση, που πήραν όλοι οι συνταξιούχοι, πλην αυτών που έχουν εξαιρεθεί από τον Ν. 4387 και παραμένουν στο Υπουργείο Οικονομικών και την αντιστοίχιση κλιμακίων βαθμών και αναπροσαρμογή των υπόψη συντάξεων του Ν. 4387 που εξαιρούνται ,δηλαδή, άμεσα, με αναδρομική ισχύ από 1/1 του 2017, που ισχύει ο νόμος περί του μισθολογίου των στρατιωτικών, ο Ν. 4472. Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Νικολόπουλο. Το λόγο έχει ο κ. Σφαντός, Γραμματέας της Ομοσπονδίας Βιοτεχνικών Σωματείων Αττικής (ΟΒΣΑ).

 **ΝΙΚΟΛΑΟΣ ΣΦΑΝΤΟΣ (Γραμματέας της Ομοσπονδίας Βιοτεχνικών Σωματείων Αττικής ):** Ευχαριστώ κύριε Πρόεδρε.

Η Ομοσπονδία Βιοτεχνικών Σωματείων Αττικής είναι η μεγαλύτερη τοπική Ομοσπονδία της ΓΣΕΒΕΕ, η δεύτερη μεγαλύτερη ομοσπονδία στη δύναμη της ΓΣΕΒΕΕ. Εκπροσωπεί, δηλαδή, χιλιάδες αυτοαπασχολούμενους επαγγελματίες στην Αττική, αλλά και πανελλαδικά, μιας και αρκετά πρωτοβάθμια σωματεία παρακολουθούν τις θέσεις και τις δράσεις της ομοσπονδίας μας.

Διαβάσαμε με προσοχή το νομοσχέδιο και ιδιαίτερα τα άρθρα από 3 έως 9 και 81 έως 82, που αναφέρονται στη ρύθμιση των χρεών των ελεύθερων επαγγελματιών σε εφορία και ασφαλιστικά ταμεία. Η γνώμη μας είναι ότι τα μέτρα, που φέρνει η κυβέρνηση, όπως και παρόμοια, που είχε φέρει η προηγούμενη, την ίδια στιγμή που συνεχίζουν να φορολογούν τη λαϊκή οικογένεια και τους μικρούς επαγγελματίες υπερβολικά, ενώ από την άλλη οι επιχειρηματικοί όμιλοι απολαμβάνουν δεκάδες φοροαπαλλαγές και διάφορα μέτρα, που τους παρέχουν ζεστό χρήμα, βλέπε αναπτυξιακός νόμος, το ΕΣΠΑ, το Ταμείο Ανάκαμψης κτλ., στην ουσία, οι διατάξεις αυτές επιδιώκουν να εξασφαλίσουν τη μέγιστη δυνατή εισπραξιμότητα. Δηλαδή, να εισπραχθεί ένα, όσο γίνεται μεγαλύτερο μέρος από αυτά τα χρέη από το κράτος. Και βέβαια, με αυτό τον τρόπο εξασφαλίζονται τα λεγόμενα ματωμένα πλεονάσματα, τα μαξιλάρια ασφαλείας ο δημοσιοοικονομικός χώρος, που με αυτά ακριβώς επιδοτούνται, με χίλιους δύο τρόπους, μεγάλες μονοπωλιακές επιχειρήσεις.

Ως Ομοσπονδία, έχουμε ένα ολοκληρωμένο πλαίσιο αιτημάτων, που καλύπτει τις ανάγκες των αυτοαπασχολούμενων. Δηλαδή, εμείς μιλάμε για διαγραφή τόκων, προστίμων και το 30% του υπολοίπου για τα χρέη σε εφορία και τράπεζες. Για τις ασφαλιστικές εισφορές, διαγραφή τόκων, προστίμων και του ποσού που αντιστοιχεί στην εισφορά και αντιστοιχεί στον κλάδο υγείας. Οι υπηρεσίες υγείας να χρηματοδοτούνται εξ ολοκλήρου από τον κρατικό προϋπολογισμό και να είναι δωρεάν, για όλο το λαό. Άτοκες δόσεις για το υπόλοιπο ποσό στο ύψος του 5% του μηνιαίου οικογενειακού εισοδήματος, κατάργηση ΦΠΑ, ειδικά στα είδη πλατιάς λαϊκής κατανάλωσης, κατάργηση του ΦΠΑ και του ειδικού φόρου κατανάλωσης στα καύσιμα, ή στους λογαριασμούς ενέργειας. Αύξηση του αφορολόγητου ορίου στις 12.000 ευρώ, προσαυξημένο 3.000 ευρώ για κάθε τέκνο και άμεση επανένταξη των αυτοαπασχολούμενων σε αυτό.

Να υπενθυμίσουμε ότι οι αυτοαπασχολούμενοι είναι η μόνη κοινωνική κατηγορία στην ελληνική κοινωνία, που δεν έχουν αφορολόγητο και φορολογούνται από το πρώτο ευρώ του εισοδήματός τους και τέλος, απαγόρευση των πλειστηριασμών της πρώτης κατοικίας και άλλων περιουσιακών στοιχείων των λαϊκών νοικοκυριών των ελεύθερων επαγγελματιών, εξοπλισμών κλπ.. Σας ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Σφαντό και περνάμε τον κ. Δημήτριο Μεθενίτη, πρόεδρο του ΔΣ της Πανελλαδικής Ομοσπονδίας Ενώσεων Στρατιωτικών.

**ΔΗΜΗΤΡΙΟΣ ΜΕΘΕΝΙΤΗΣ (Πρόεδρος του ΔΣ της Πανελλαδικής Ομοσπονδίας Ενώσεων Στρατιωτικών):** Σας ευχαριστούμε πάρα πολύ για την πρόσκληση.

Κύριε Πρόεδρε, κύριοι Υπουργοί, αγαπητοί βουλευτές, κυρίες και κύριοι, εκ μέρους του Διοικητικού Συμβουλίου της Πανελλαδικής Ομοσπονδίας Ενώσεων Στρατιωτικών, θα ήθελα να τοποθετηθώ για το άρθρο 91. Πριν από αυτό, όμως, θέλω να υπενθυμίσω το εξής, ότι το 2014 η Ομοσπονδία μας πέτυχε μια πάρα πολύ σημαντική απόφαση στο Συμβούλιο της Επικρατείας. Με αυτήν την απόφαση χαρακτηριστήκαμε ουσιαστικά επίσημα από ελληνικό ανώτατο δικαστήριο, ως χαμηλόμισθοι, μιλάω για τους στρατιωτικούς. Τι σημαίνει αυτό; Αυτό συνεπάγεται ότι οποιαδήποτε ρύθμιση που έχει αρνητικό πρόσημο, έχει ακόμα πιο δυσμενή επίπτωση πάνω στους στρατιωτικούς, το οποίο είναι πάρα πολύ σοβαρό. Το τελευταίο χρονικό διάστημα, δυστυχώς, βλέπουμε να έρχονται πολλά νομοθετήματα, τα οποία είναι ιδιαίτερα δυσμενή για τους στρατιωτικούς, οι οποίοι να υπενθυμίσω ότι έχουμε αναδείξει κατ’ επανάληψη ότι έχουμε αγοραστική δύναμη επιπέδου 1999, επί δραχμών. Το έχουμε αποδείξει αυτό με έγγραφα και με ποσά της τότε εποχής, με αντιστοιχία σήμερα. Αντιλαμβανόμαστε, λοιπόν, ότι όταν η Πολιτεία έρχεται και παρουσιάζει μια παγιωμένη έλλειψη βούλησης, όπως για παράδειγμα με το άρθρο 91, που θα με απασχολήσει σήμερα, το Προσωπικό βλέπει να μην του καταβάλλονται δεδουλευμένα, το οποίο είναι πάρα πολύ σοβαρό.

Να πάμε τώρα στο άρθρο. Επί της ουσίας, υπάρχουν κάποιες, δυστυχώς, αρνητικές καινοτομίες σε αυτό το άρθρο. Η πρώτη είναι ότι, πριν από δύο μήνες, η Πολιτεία θεσμοθέτησε το βαθμό του υπολοχαγού για τους εθελοντές μακράς θητείας, και θέλω να τονίσω το «θητείας», γιατί υπάρχει και μια εσφαλμένη επίκλησή τους. Ο βαθμός του υπολοχαγού, λοιπόν, δεν συμπεριλαμβάνεται στην υπόψιν ρύθμιση. Για ποιο λόγο; Θα απαντήσω στη συνέχεια σε αυτό. Δεν δίνεται η σωστή αναδρομικότητα, δεν δίνεται από το 2019, που υπάρχει το πρόβλημα, για ποιο λόγο δεν δίνεται; Έπρεπε να δοθεί. Αναφορικά με τον βαθμό τον διοικητικό, αυτός συμπαρασέρνει και τον αποστρατευτικό, υπάρχει και ο βαθμός του λοχαγού, τι γίνεται με αυτό το κομμάτι;

Όλα αυτά θα επιλύονταν, τουλάχιστον θα μας έλυναν τις απορίες σε πρώτη φάση, αν υπήρχε οικονομοτεχνική μελέτη. Είναι η πρώτη φορά, που βλέπω προσωπικά να έρχεται μισθολογική ρύθμιση, χωρίς αντίστοιχη μελέτη στο σχέδιο νόμου, με αποτέλεσμα ο καθένας να μπορεί να κάνει μόνο εικασίες. Εδώ, λοιπόν, υπάρχει ένα πάρα πολύ σοβαρό πρόβλημα. Επιχειρείται μία ρύθμιση, με βάση το παλαιότερο νομικό πλαίσιο, δηλαδή, τον βαθμό του ανθυπολοχαγού, το οποίο παραπέμπει τη λύση την ολοκληρωτική, την συνολική, σε επόμενη διοίκηση. Για ποιο λόγο; Η απάντηση είναι απλή, διότι, δυστυχώς, έχει προαναγγελθεί νέο μισθολόγιο, το οποίο, αν κρίνουμε με βάση τα όσα έχουν έρθει, ιδίως το τελευταίο διάστημα, θα συμπιέσει πάρα πολύ τα εισοδήματα των στρατιωτικών προς τα κάτω και γι’ αυτό το λόγο η ρύθμιση αυτή έρχεται, για να φύγει, γι’ αυτό το λόγο δεν μπήκε κανείς στον κόπο να νομοθετήσει για τον μισθολογικό βαθμό του υπολοχαγού ή και του λοχαγού για τον αποστρατευτικό. Οι άνθρωποι αυτοί δεν θα πάρουν εφάπαξ, δεν θα πρέπει να ξέρουν τι θα πάρουν; Μιλάμε για μια κατηγορία εργαζομένων στις Ένοπλες Δυνάμεις, οι οποίοι δεν ξέρουν με τι μισθό θα αμείβονται. Υπάρχει άλλη κατηγορία στην ελληνική κοινωνία, στο ελληνικό Δημόσιο ή στον ιδιωτικό τομέα, που να μην το γνωρίζει αυτό; Καμία, μόνο στις Ένοπλες Δυνάμεις, το οποίο είναι αδιανόητο.

Για να κλείσω με τους ΕΝΘ, θέλω να πω και κάτι για τους οπλίτες βραχείας ανακατάταξης. Είναι πάρα πολύ θετική η ρύθμιση, που έρχεται για την προσθήκη του μισθολογικού κλιμακίου. Τα θετικά, όμως, σταματάνε εκεί. Δεν δίνεται αναδρομικότητα, δεν γνωρίζουμε ποιους αφορά, αφορά εφεξής, αφορά αυτούς που έχουν μπει στη δεύτερη τριετία εδώ και δυόμισι χρόνια και αποστρατεύονται σε έξι μήνες; Δεν γνωρίζουμε.

Το δεύτερο είναι ότι εξακολουθεί να αποκλείει τους ΟΒΑ από τα επιδόματα και από τη νυχτερινή αποζημίωση και από διάφορα άλλα, το οποίο θεωρούμε ότι είναι λάθος. Δεν εργάζονται υπό τις ίδιες συνθήκες και με τους ίδιους όρους και προϋποθέσεις;

Πρόκειται, για να κλείσω, για μία συνολικά κακή ρύθμιση, η οποία χρήζει πάρα πολλών βελτιώσεων και τροποποιήσεων. Για το λόγο αυτό, θεωρούμε ότι πρέπει η Πολιτεία να σταματήσει να κάνει δεύτερες σκέψεις για τους στρατιωτικούς, πρέπει να «πέσει» πάνω από το πρόβλημα, να δώσει συνολική λύση στο πρόβλημα και να μην μεταθέτει διαρκώς το πρόβλημα σε επόμενες διοικήσεις. Αυτό το πράγμα, δυστυχώς, έχει κουράσει όλους τους στρατιωτικούς. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Μεθενίτη και περνάμε στον κ. Κασιμάτη πρόεδρο του ΔΣ του Πανελλήνιου Συλλόγου Μηχανικών και Τεχνικών της ΕΡΤ.

 **ΓΑΒΡΙΗΛ ΚΑΣΙΜΑΤΗΣ (Πρόεδρος του ΔΣ του Πανελληνίου Συλλόγου Μηχανικών και Τεχνικών της ΕΡΤ):** Ευχαριστώ πολύ κύριε Πρόεδρε. Θα ήθελα να σας ευχαριστήσω για την πρόσκληση και τη συμμετοχή μας και θα ήθελα να σας αναφέρω δύο συγκεκριμένα πράγματα. Δεδομένου ότι περιμέναμε να συζητηθεί και να τοποθετηθούμε για μια σειρά ζητήματα, τα οποία στερούνται και αδικούνται οι μηχανικοί και τεχνικοί της ΕΡΤ και με αυτό τον τρόπο αποτελούν μοναδική εξαίρεση από όλους τους εργαζόμενους και τους υπηρετούντες στο δημόσιο τομέα, που περιλαμβάνονται στη διάταξη του ν.4354 του ενιαίου μισθολογίου. Δυστυχώς, δεν βλέπουμε να συμπεριλαμβάνονται στις σημερινές ρυθμίσεις και αναφέρομαι στο επίδομα επικίνδυνης και ανθυγιεινής εργασίας των τεχνικών και των μηχανικών, που εργάζονται σε ένα τέτοιο περιβάλλον, των αναρριχητών της ΕΡΤ, οι οποίοι εργάζονται σε ύψος 100 και πλέον μέτρων από το έδαφος. Αναφέρομαι στην προϋπηρεσία των νεοπροσληφθέντων υπαλλήλων, η οποία δεν αποδίδεται σε αυτούς και μια σειρά άλλα ζητήματα, δίκαια αιτήματα των μηχανικών, δεν περιέχονται στο νομοσχέδιο, δεν έχουν συμπεριληφθεί, ενώ έχουν συμφωνήσει με τη διοίκηση της ΕΡΤ και αποτελούν μέρος της συλλογικής σύμβασης, που έχει υπογραφεί. Αντ’ αυτού, βλέπουμε να εισαγάγετε το αρ.59, στο οποίο, δυστυχώς, θα καταθέσουμε τις αντιρρήσεις μας. Βάσιμες αντιρρήσεις μας, συγκεκριμένες, γιατί υποβαθμίζει και την λειτουργία της ΕΡΤ και τη δημόσια λειτουργεία, όπως προβλέπεται.

Σύμφωνα, λοιπόν, με τη διάταξη αυτή του άρθρου 59, η ΕΡΤ αποστερείται το δικαίωμα χρήσης του κέντρου εκπομπής βραχέων Αυλίδας. Η χρήση των εγκαταστάσεων μεταφέρεται στο δημόσιο. Το δημόσιο, όμως, δεν έχει τα τεχνικά μέσα, δεν μπορεί να το λειτουργήσει. Αυτό σημαίνει, πλέον, με τον νόμο, ότι καταργείται η λειτουργία των βραχέων κυμάτων και παραβιάζεται μία συνταγματική αρχή, της συνεχούς λειτουργίας της δημόσιας υπηρεσίας, η οποία αυτή αρχή διέπει την ΕΡΤ. Έχει κριθεί από το Συμβούλιο της Επικρατείας με τη γνωστή τότε υπόθεση του κλεισίματος της ΕΡΤ. Σύμφωνα με αυτή την απόφαση του Συμβουλίου της Επικρατείας, αριθμός 236 του 2013, αποφάνθηκε ότι η ΕΡΤ ως δημόσια ραδιοτηλεοπτική υπηρεσία με συγκεκριμένους σκοπούς και αποστολή, όπως προβλέπονται στο άρθρο 15 του Συντάγματος, δεν μπορεί να διακόπτει τις υπηρεσίες αυτές. Η απόφαση αυτή του Συμβουλίου της Επικρατείας, διατάσσει την απόλυτη και αδιάκοπη λειτουργία της υπηρεσίας των εκπομπών, την αναγκαστική και προδήλως αναγκαία χρήση όλων των συχνοτήτων. Δηλαδή, η ΕΡΤ στο σύνολό της, με τους ιστότοπους, με την τηλεόραση, με το ραδιόφωνο, μέσω των FM, των μεσαίων και των βραχέων, πρέπει να λειτουργεί, παρέχοντας στο κοινό, το οποίο έχει δικαίωμα συνεχούς πρόσβασης στη δημόσια αυτή υπηρεσία και με αυτήν ακριβώς την συνταγματική επιταγή έρχεται σε πλήρη αντίθεση η προτεινόμενη διάταξη. Δηλωτικό, λοιπόν, των προθέσεων είναι ότι αυτή η διάταξη ανακαλεί το δικαίωμα χρήσης από την ΕΡΤ. Δεν ορίζει, ποιο, πως και από ποιες υπηρεσίες του δημοσίου και με τεχνικά μέσα θα ασκηθεί αυτή η υπηρεσία. Το άρθρο 59, λοιπόν, δεν προβλέπει καν εξουσιοδοτική διάταξη για να ρυθμιστούν τα θέματα αυτά με κάποιο άλλο τρόπο, με υπουργική απόφαση ή με οτιδήποτε.

Επομένως, μιλάμε για de facto κατάργηση των βραχέων. Δεν μπορεί να αιτιολογηθεί από μια δήθεν θα μπορούσαμε να πούμε προσπάθεια εξυγίανσης. Προκαλεί μεγάλη ανησυχία σε όλους εμάς για μια σκοπούμενη ιδιωτικοποίηση αυτών των εγκαταστάσεων του κέντρου εκπομπής βραχέων Αυλίδας και μας ανησυχεί και η πιθανότητα εκποίησης αυτών των εγκαταστάσεων.

Έχουμε λοιπόν το εξής φαινόμενο. Η νομοθετική εξουσία, στην πραγματικότητα η κυβέρνηση, να παρεμβαίνει σε μια εκκρεμή δίκη, γιατί έχουμε προσφύγει στο Συμβούλιο της Επικρατείας. Να παραβιάζεται η αρχή της διάκρισης των εξουσιών. Η κατάργηση των βραχέων να επιχειρείται να συντελεστεί, όχι με νόμο, ούτε με υπουργική απόφαση, αλλά πλήρως αναρμοδίως με μια απλή απόφαση της διοίκησης της ΕΡΤ., στην οποία απόφαση έχουμε προσφύγει στο Συμβούλιο της Επικρατείας. Έχουμε κάνει διάφορες συζητήσεις, δεν έχουμε εισακουστεί και αναγκαστήκαμε να προσφύγουμε δικαστικά. Η υπόθεση στο Συμβούλιο της Επικρατείας εκδικάζεται 25 Απριλίου και ακριβώς ένα μήνα πριν με το αρ. 59 επιχειρείται ο νομοθέτης να προσπαθήσει να τακτοποιήσει νομοθετικά την προσβληθείσα απόφαση.

Νομοθετικά η προσβληθείσα απόφαση, ενώ, σύμφωνα με την νομολογία του Συμβουλίου της Επικρατείας, η διάταξη του νόμου, που παρεμβαίνει σε εκκρεμή δίκη, αντίκειται στο άρθρο 26 του Συντάγματος, περί διάκρισης των εξουσιών. Αυτό θέλουμε να σας κάνουμε γνωστό και να ζητήσουμε να μην ψηφιστεί σήμερα βιαστικά αυτό το άρθρο. Να γίνει αναλυτική συζήτηση των φορέων και διάλογος και να έρθουμε σε ένα επόμενο διάστημα να συζητήσουμε όλοι μαζί για την τύχη, για το θέμα, το σημαντικό, της δημόσιας περιουσίας της ΕΡΤ, που ταλανίζει το δημόσιο φορέα από το 2013.

 Έχουν συμβεί πολλά. Δεν είναι αυτή τη στιγμή να κάτσουμε να τα συζητήσουμε. Μπορώ να απαντήσω στις ερωτήσεις σας για να μην τρώω τον χρόνο σας, της Επιτροπής, επί όλων των λεπτομερειών, τα οποία είναι στη διάθεση της Επιτροπής και στη διάθεση της εθνικής αντιπροσωπείας. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κασσελάκης Ιωάννης, Κεφαλογιάννης Ιωάννης, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Κασιμάτη.

 Είχαμε καλέσει και την Εθνική Ομοσπονδία Ενώσεων Προστασίας Δανειοληπτών - Καταναλωτών – Πολιτών.Δεν έχει συνδεθεί κάποιος από την Ομοσπονδία, οπότε ολοκληρώνουμε σε αυτό το σημείο με τους προσκεκλημένους μας.

 Θα περάσουμε στους Εισηγητές και Ειδικούς Αγορητές. Πρώτος έχει τον λόγο ο Εισηγητής της Πλειοψηφίας, κ. Παπαδημητρίου, αν θέλει να ρωτήσει κάτι τους εκπροσώπους των φορέων.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Να ρωτήσω για την πρόταση περί επιτοκίου σταθερού 3%. Ποια είναι η λογική και το επιχείρημα που υπάρχει από πίσω, διότι δεν αναπτύχθηκε. Νομίζω ο κ. Κόλλιας το ανάφερε,του Οικονομικού Επιμελητηρίου της Ελλάδας.

Πόσοι από τα μέλη της ΓΣΕΒΕΕ βρίσκονται σε καθεστώς ρυθμίσεων και πόσοι δυνητικά υπολογίζουν ότι θα χρειαστούν τις ρυθμίσεις αυτές, που οι ίδιοι προτείνουν να επεκταθούν; Αυτή είναι η άλλη ερώτηση.

Για τα βραχέα, καλά άκουσα, κύριε Πρόεδρε; Μας ενημέρωσε ο κ. Κασιμάτης, από την Ένωση Τεχνικών της ΕΡΤ. Δεν ξέρω αν έχει στοιχεία ακροαματικότητας των βραχέων, να μας τα έδινε, θα ήθελα, παρακαλώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Παπαδημητρίου. Περνάμε στην Εισηγήτρια της Μειοψηφίας, την κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Θα ήθελα να ρωτήσω στους εκπροσώπους των στρατιωτικών, την ΠΟΜΕΝΣ και την ΠΟΕΣ. Δεν θα αναφερθώ καθόλου για τους Εθελοντές Μακράς Θητείας και για το μισθολόγιο. Νομίζω ότι καλύφθηκε με αυτά που είπαν, αλλά θα ήθελα, αν θέλουν να κάνουν ένα σχόλιο για την πρόωρη αποστρατεία των ΕΠΟΠ και ένα σχόλιο για το επίδομα στα πληρώματα Στόλου, μια και είδα ότι ο ένας εκπρόσωπος είναι εκπρόσωπος του Ναυτικού.

Επίσης, για να ξεκινήσω πρώτα από τους στρατιωτικούς. Ο κ. Νικολόπουλος αναφέρθηκε στα αναδρομικά και με την αυτοτελή φορολόγηση. Πραγματικά, ενώ, όπως αναφέρθηκε εκείνος, το 2018 είχε γίνει η αυτοτελής φορολόγηση των αναδρομικών. Εδώ, θα ήθελα τη γνώμη από τον κ. Καμπάνη και από τον κ. Κόλλια, για να μας πουν και εκείνοι τη γνώμη τους, πως το βλέπουν, σαν εκπρόσωποι των φορέων του Οικονομικού Επιμελητηρίου και της ΠΟΦΕΕ;

Επίσης, ένα ζήτημα που τέθηκε. Αν το κατάλαβα καλά, από τον κύριο Μεγγούλη της ΕΣΕΕ, είναι για την ένταξη οφειλών του εξωδικαστικού στις 36 και 72 δόσεις; Θα ήθελα απλά μια διευκρίνιση, τι εννοεί; Για αυτούς που έχουν χάσει τον εξωδικαστικό, δηλαδή που δεν έχει προχωρήσει ο εξωδικαστικός ή να τους δοθεί η δυνατότητα να αφήσουν τον εξωδικαστικό και να ενταχθούν στις 36 και 72 δόσεις; Διευκρίνηση μόνο γι’ αυτό κι ένα τελευταίο ερώτημα προς τον κ. Καμπάνη και στον κ. Κόλλια, θα έλεγα σε αυτή την περίπτωση, για την έκδοση, την ψηφιακή των παραστατικών δελτίων αποστολής και τιμολογίων. Κατά την άποψή μου ,πρώτα θα έπρεπε να ξεκινήσουμε από εκεί και μετά να προχωρήσουμε για τα my Data, ήταν εξάλλου και η πολιτική μου θέση, όταν ήμουν στο Υπουργείο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Εσείς, τι κάνατε 4,5 χρόνια; Δεν κάνατε τίποτα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Προχωρήσαμε, κύριε Υπουργέ, αυτά που βρήκατε έτοιμα αλλά τα προχωρήσατε λίγο ανάποδα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν κάνατε τίποτα 4,5 χρόνια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Παρακαλώ, κ. Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Δεν τα προχωρήσατε, έτσι όπως νομίζουμε ότι θα έπρεπε.

Εκείνο που ρωτάω τον κύριο Κόλλια και τον κ. Καμπάνη, είναι πώς βλέπουμε την υλοποίηση των my data, πώς προχωράμε, δηλαδή, έχουμε θέματα, γιατί εμένα μου έρχονται διάφορες πληροφορίες ότι είναι πολύ δύσκολη και πολλές φορές ελλιπής η ενημέρωση αρκετών ζητημάτων, που αφορούν τα my data.

Και τελευταίο βέβαια, στον κύριο Υπουργό, όπου ακούστηκαν διάφορες προτάσεις, κύριε Υπουργέ, από τους φορείς για βελτιώσεις του νομοσχεδίου, θα θέλαμε παρουσία και των φορέων να μας πείτε τι θα αποδεχθείτε και αν θα αποδεχθείτε κάποιες από αυτές τις προτάσεις. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την κ. Παπαναστασίου. Τον λόγο έχει, η Ειδική Αγορήτρια του Κ.Κ.Ε., κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Ευχαριστώ πολύ, κύριε Πρόεδρε.

 Καταρχάς, να ευχαριστήσουμε όλους τους εκπροσώπους των φορέων και να ξεκινήσω με μια γενική επισήμανση και θα καταλήξω στην ερώτηση. Ακόμη και από τους εκπροσώπους των ΕΒΕΑ, ΓΣΕΒΕΕ κ.λπ., που επισημάνθηκε, βέβαια, δεν μπορεί να πει κανείς ότι κακώς προτείνονται οι δόσεις, τέλος πάντων, όμως, αναφέρθηκαν σε μια σειρά όρους για την ένταξη στις ρυθμίσεις, που δυσκολεύουν την αποπληρωμή. Ήθελα να ρωτήσω σε σχέση με παρόμοιες ρυθμίσεις, που έχουν γίνει και στο παρελθόν, ποια είναι τελικά η αποτελεσματικότητα αυτών των ρυθμίσεων σε σχέση με τη δυνατότητα, ιδιαίτερα των μικρότερων επιχειρήσεων, αυτοαπασχολουμένων και επαγγελματιών να ανταποκριθούν; Γιατί επανέρχεται ξανά και ξανά το ζήτημα της επανένταξης σε ρυθμίσεις και αν τελικά αυτές βοηθούν, αν αντιμετωπίζουν το πρόβλημα;

Προς τον κ. Σφαντό, της ΟΒΣΑ, που εκπροσωπεί κυρίως αυτοαπασχολούμενους, μικρότερους επαγγελματίες της Αττικής, αν θεωρεί ότι, με βάση τα σημερινά οικονομικά δεδομένα, τις συνθήκες πληθωρισμού ακρίβειας κλπ., αν μπορούν, η πλειοψηφία των αυτοαπασχολούμενων και μικρών επαγγελματιών, να ανταποκριθούν στους όρους των δόσεων ιδιαίτερα και στην ανάγκη να καταβληθούν εφάπαξ μια σειρά δόσεις, για να μπορέσουν να μπουν στις ρυθμίσεις αλλά και ποια είναι η θέση του σε σχέση με την πληρωμή ασφαλιστικών εισφορών, που είχαν μπει σε αναστολή το διάστημα της πανδημίας και τώρα ζητούνται από κοινού με τις τρέχουσες οφειλές;

Αν τυχόν έχει στοιχεία, σε σχέση με την επιτυχία τέτοιων ρυθμίσεων, στο παρελθόν και κατά πόσο τα μέλη τους, δηλαδή, τι ποσοστό από αυτά, μπορούν να ανταποκριθούν στις διάφορες οφειλές και ρυθμίσεις;

Προς τους εκπροσώπους των στρατιωτικών ενώσεων, βλέπω εδώ τον εκπρόσωπο της ΠΟΕΣ, δεν ξέρω αν παραμένει και ο εκπρόσωπος της ΠΟΜΕΝΣ, γιατί θα ήθελα να διευκρινίσει ο εκπρόσωπος της ΠΟΜΕΝΣ, επειδή αναφέρθηκε στη ρύθμιση, που αφορά τους ΟΒΑ, προφανώς είναι θετική η άνοδος του μισθολογικού κλιμακίου, όμως, αν θεωρεί ότι θα έπρεπε καταρχάς να γίνει αναδρομικά και αυτό αφορά και τον εκπρόσωπο της ΠΟΜΕΝΣ, αν θεωρούν ότι αυτές οι ρυθμίσεις θα έπρεπε να γίνουν αναδρομικά από την έναρξη εφαρμογής του ειδικού μισθολογίου και αν μπορεί να θεωρηθεί δικαιολογημένη η απάλειψη αυτής της δυνατότητας, που δινόταν για τους ΟΒΑ, μετά από τρία χρόνια να μπορούν να παίρνουν επίδομα παραμεθορίου ειδικών συνθηκών και αποζημίωσης, το ότι απαλείφεται, δηλαδή, έρχονται τελικά σε χειρότερη κατάσταση από αυτή που υποτίθεται ότι πάνε να βελτιώσουν με την άνοδο του μισθολογικού τους κλιμακίου, που και αυτό δεν ορίζεται από πότε ξεκινάει.

 Βέβαια, δεν ρωτάω για τους εθελοντές μακράς θητείας, διότι ήταν πολύ ξεκάθαρες οι τοποθετήσεις όλων. Συμφωνούμε ότι είναι απαράδεκτο το γεγονός ότι δεν υπάρχει μισθολογική τους προαγωγή παράλληλα με τον διοικητικό βαθμό και, βέβαια, αν αυτή ψηφισθεί, αν θεωρούν και αυτοί ότι θα έπρεπε να γίνει αναδρομικά από την έναρξη ισχύος της προαγωγής τους.

**Και ένα τελευταίο, προς τον εκπρόσωπο των εργαζομένων της ΕΡΤ, πέρα από την γενική τοποθέτηση για την ανάγκη συνεχούς αδιάλειπτης εκπομπής όλων των προγραμμάτων της ΕΡΤ, αν μπορεί να μας πει και τη σημασία που έχει η εκπομπή στα βραχέα σε σχέση με ναυτικούς, εργαζόμενους, μετανάστες του εξωτερικού κλπ.. Δεν μπορούμε να συζητάμε γενικά για ακροαματικότητες εδώ, όταν μιλάμε και για ένα ειδικό σκοπό, που επιτελούν αυτού του είδους οι εκπομπές ιδιαίτερα, σε αυτές τις συνθήκες, βέβαια, και των γεωπολιτικών ανταγωνισμών και κινδύνων που υπάρχουν στο εξωτερικό. Ευχαριστώ.**

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):Και εμείς ευχαριστούμε την κυρία Κομνηνάκα. Τον λόγο έχει ο κ. Λογιάδης.**

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25): Ευχαριστούμε όλους τους φορείς, που μας ενημέρωσαν και θα τους παρακαλούσαμε να μας στείλουν όποια υπομνήματα έχουν στην Επιτροπή μας, για να τα συμπεριλάβουμε στο σχέδιο νόμου. Θα ήθελα να τονίσω προς την ΠΟΜΕΝΣ ότι έχουμε καταθέσει συνέχεια ερωτήσεις για εσάς, για τα μισθολογικά σας και όποια άλλα προβλήματα. Μου κάνει εντύπωση και θα ρωτήσω τον κ. Ρώτα, πρώτα από όλα είναι και προς το Υπουργείο η ερώτηση, εάν κάποιος ιδιώτης έκανε αυτά τα οποία σας κάνουν εσάς τους στρατιωτικούς, τα έκανε ιδιώτης επιχειρηματίας στους εργαζομένους του, τι επιπτώσεις θα είχε.**

**Στον κ. Μεγγούλη, από την ΕΣΕΕ, αναφέρατε πάρα πολλές δικλείδες ασφαλείας ότι υπάρχουν και αν θεωρείτε ότι αυτές όλες οι ρυθμίσεις θα βοηθήσουν στην εξεύρεση λύσεων του τεράστιου αυτού προβλήματος της ρύθμισης των χρεών;**

**Στον κύριο Ρούσκα από τους συμβολαιογράφους, είπατε ότι οι ρυθμίσεις δεν είναι γενναίες. Τι θα εννοούσατε ως γενναίες ρυθμίσεις και τι θα θέλατε εσείς;**

**Στον κ . Λιάρο, που ανέφερε και το θέμα του ΦΠΑ, αυτό το τεράστιο θέμα ασφαλώς, που προέρχεται από τα μνημόνια και αυτό. Κύριε Λιάρο, τι θα κάνετε, αν επανέλθει ο ΦΠΑ στο 24% , διότι θα επανέλθει, με αυτά που βλέπουμε και ακούμε από την Ευρωπαϊκή Ένωση για το 2024.**

 **Για τον κ. Καμπάνη, δεν έχετε χρόνο ούτε να πεθάνετε, όπως ακριβώς το λέτε, έτσι είναι. Δεν λάβατε μέρος στη διαβούλευση για τα αυτά, που προφανώς δεν έχουν συμπεριληφθεί; Δεν ακουστήκατε από το Υπουργείο; Στον κύριο Σφάντο τον Γραμματέα της Ομοσπονδίας βιοτεχνών Σωματείων Αττικής, κύριε Γραμματέα θα λυθούν τα προβλήματά σας με αυτές τις ρυθμίσεις ή είναι σταγόνα στον ωκεανό; Σας ευχαριστώ πολύ.**

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):Και εμείς ευχαριστούμε τον κύριο Λογιάδη. Τον λόγο έχει ο κ. Καρασμάνης.**

**ΓΕΩΡΓΙΟΣ ΚΑΡΑΣΜΑΝΗΣ :Ευχαριστώ πάρα πολύ κ. Πρόεδρε. Δεν είχα καλό ήχο και δεν μπόρεσα να ακούσω τις τοποθετήσεις του κ. Κόλλια του Προέδρου του Οικονομικού Επιμελητηρίου και του εκπροσώπου του κ. Καμπάνη της ΓΣΕΒΕΕ και της ΠΟΦΕΕ. Δεν ξέρω αν έχουν υποπέσει στην αντίληψή τους, αν έχουν ενοχληθεί από μέλη τους, που ζητούν να μπουν στη ρύθμιση του εξωδικαστικού μηχανισμού για τις οφειλές που έχουν προς το δημόσιο και προέρχονται από εταιρείες προσωπικές Ομόρρυθμες κλπ., που έχουν λυθεί εδώ και πάνω από πέντε χρόνια και βαρύνουν τους αιτούντες, αλλά δεν έχουν ακόμα βεβαιωθεί στους ίδιους δηλαδή, στους προσωπικούς τους ΑΦΜ.**

Μάλιστα, έχει φτάσει στα χέρια μου μια επιστολή απόγνωσης, έτσι μπορώ να τη χαρακτηρίσω, από έναν συνταξιούχο, υπάρχει και ονοματεπώνυμο, που ενώ έχει μπει στον εξωδικαστικό μηχανισμό, ο δικηγόρος του ανέφερε ότι υπάρχει πρόβλημα με τα χρέη του προς την εφορία και λέει ότι εδώ και 8 χρόνια η ομόρρυθμη εταιρεία έχει παύσει και τα χρέη της έγιναν προσωπικά στους εταίρους και ο εξωδικαστικός μηχανισμός αυτά τα χρέη των εταιριών, που έχουν λυθεί από τις τράπεζες, δεν τα δέχεται. Με τη λογική αυτή, παίρνω σύνταξη 1.185 ευρώ το μήνα και μου δίνουν το περιθώριο των 120 δόσεων για χρέος που έχω στην εφορία, που είναι υψηλό, δηλαδή πρέπει να πληρώνω πάνω από 1.000 ευρώ το μήνα, πράγμα που είναι αδύνατον, ενώ αν συμπεριληφθούν τα χρέη στην εφορία, στον εξωδικαστικό, θα μπορούσα να ρυθμίσω και να πληρώνω τα χρέη μου, γιατί θα μου δώσει το δικαίωμα να πληρώνω περισσότερες δόσεις και να είμαι συνεπής με τις υποχρεώσεις μου και συνεχίζει και λέει ότι διαφορετικά πρέπει να απευθυνθεί στα δικαστήρια και περιπέτειες, έξοδα και αδιέξοδα. Δεν ξέρω αν αυτό έχει υποπέσει στην αντίληψή τους, γιατί εγώ έχω γίνει κοινωνός από αυτή την επιστολή, αλλά έχω διερευνήσει και έχω διαπιστώσει ότι υπάρχουν και άλλοι, που έχουν αυτό το πρόβλημα και μάλιστα με συναδέλφους έχουμε συντάξει μια τροπολογία, την οποία έχουμε προχωρήσει, ας πούμε, στον κ. Υφυπουργό. Θα ήθελα την τοποθέτησή τους. Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Καρασμάνη . Θα περάσουμε και πάλι στους εκπροσώπους των φορέων. Παρακαλώ πολύ να είστε σύντομοι στις απαντήσεις σας. Ξεκινάμε με τον κ . Κόλλια. Έχετε το λόγο για δύο λεπτά, κύριε Πρόεδρε.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος της Κεντρικής Διοίκησης του Οικονομικού Επιμελητηρίου Ελλάδας):** Ευχαριστώ, κύριεΠρόεδρε. Να ξεκινήσω από το τελευταίο ερώτημα και να ευχαριστήσω τον κ. Καρασμάνη, που μου δίνει τη δυνατότητα να θέσω και εγώ αυτό το θέμα, γιατί και στη δική μου αντίληψη έχει πέσει κάτι τέτοιο και αφορά αυτά τα χρέη, που έχουν ενταχθεί στον εξωδικαστικό από την εφορία και αν μπορέσουμε να δώσουμε μια λύση σε αυτούς τους ανθρώπους. Με την τροπολογία, που ισχυρίζεται ότι ετοιμάστηκε από τους Βουλευτές, για να την δώσουμε στον Υπουργό και να βοηθηθούν και να δοθεί μια λύση σε ένα πρόβλημα, που έχει να κάνει με χρέη προς την εφορία, νομίζω ότι θα είναι ευχής έργο. Έχουν έρθει και σε εμάς τέτοιες οχλήσεις, για να μπορέσουμε να τοποθετηθούμε και εμείς και να σας παρακαλέσουμε να δοθεί λύση και σε αυτούς τους ανθρώπους που τόσο πολύ την έχουν ανάγκη και για να μπορούν να ανταπεξέλθουν στις υποχρεώσεις τους οι ίδιοι και για να μπορέσει το δημόσιο να τα εισπράξει αυτά τα χρήματα, γιατί, εάν μπλέξουν σε δικαστικές περιπέτειες, θα βγουν χαμένες και οι δύο πλευρές. Επομένως, είμαστε και εμείς υπέρ του να δοθεί μια λύση σε αυτή την υπόθεση.

Να πάω στο ερώτημα του κ . Παπαδημητρίου, που αφορούσε τη ΓΣΕΒΕ. Ακούστηκε το όνομά μου, αλλά αφορά τα μέλη της ΓΣΕΒΕ και δεν μπορώ να απαντήσω.

Να τελειώσω με την κ. Παπανάτσιου και το ερώτημα που έχει να κάνει και με την ηλεκτρονική τιμολόγηση και το my Data και το πώς εξελίσσεται αυτή η διαδικασία. Από την πρώτη στιγμή της νομοθέτησης του my Data και της όλης διαδικασίας ηλεκτρονικής τιμολόγησης, ήμασταν υπέρ αλλά είχαμε επισημάνει τα πολλά προβλήματα, τα οποία στην πορεία θα βρεθούν στο δρόμο των επιχειρήσεων και των λογιστών φοροτεχνικών. Δυστυχώς, επιβεβαιωθήκαμε σε όλα αυτά, πρέπει να το πω, ακόμα και σήμερα υπάρχουν προβλήματα αλλά ευτυχώς με πρότασή μας μεριμνήσαμε εδώ και κάμποσα χρόνια στο ξεκίνημα της πανδημίας να γίνει μια διαρκής επιτροπή του Υπουργείου Οικονομικών της ΑΑΔΕ και του Οικονομικού Επιμελητηρίου της Ελλάδος, για να παρακολουθούνται όλα αυτά τα θέματα και να δίνονται λύσεις. Νομίζω ότι αυτή η επιτροπή παράγει έργο, δίνει λύσεις και νομίζω ότι είμαστε σε καλό δρόμο, με την απαραίτητη μετάθεση των προθεσμιών, όπως το είχαμε επισημάνει από την αρχή, γιατί ο όγκος που έχει πέσει στις πλάτες των λογιστών φοροτεχνικών όλων αυτών των μέτρων της Κυβέρνησης συν το my Data και της ηλεκτρονικής τιμολόγησης είναι τεράστιος και δεν μπορεί να γίνει υποφερτός.

Αυτό που έχω πει πολλές φορές, το έλεγα και επί θητείας της κυρίας Παπανάτσιου στο Υπουργείο αλλά και επί της τωρινής διοίκησης, είναι ότι είμαστε υπέρ της εξέλιξης της τεχνολογίας, είμαστε υπέρ της ψηφιοποίησης των διαδικασιών. Το Οικονομικό Επιμελητήριο της Ελλάδος έχει μιλήσει για ηλεκτρονική τιμολόγηση πολλά χρόνια πριν, αλλά αυτά πρέπει να γίνονται χωρίς βιασύνη και δεν αναφέρομαι μόνο στην πανδημία, πρέπει να γίνονται με διαβούλευση και με σεβασμό στον κλάδο, ο οποίος καλείται όλα αυτά να τα εφαρμόσει, δηλαδή στον κλάδο των λογιστών φοροτεχνικών. Όταν γίνονται έτσι, γίνονται σωστά και χωρίς προβλήματα, όταν γινόταν βεβιασμένα, τότε εμφανίζονται όλα τα προβλήματα, τα οποία επισημαίνουμε, προβλέπουμε από την αρχή και βεβαίως δικαιωνόμαστε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας):** Καταρχήν, θα ήθελα να αναφερθώ στα ερωτήματα του κ. Υπουργού, που ρώτησε, πριν αποχωρήσει, για το ότι έχει αυξηθεί η εισπραξιμότητα των φόρων αφενός και αφετέρου ποια άλλη χώρα στην Ευρώπη έχει ρύθμιση 120 δόσεων. Στο πρώτο ερώτημα, η απάντηση είναι ότι η φορολογική σφήνα στην Ελλάδα, το ποσοστό δηλαδή των εσόδων, που απορροφά το δημόσιο σε φόρους και ασφαλιστικές εισφορές, εξακολουθεί να είναι μεγάλο. Και αυτό όχι με στοιχεία δικά μου, με στοιχεία του ΟΟΣΑ.

Όντως, υπάρχει βελτίωση τα τελευταία χρόνια, μειώθηκε το φορολογικό βάρος σε 36,7%, αλλά, παρόλα αυτά, η φορολογική σφήνα παρέμεινε υψηλότερη από τη μέση επιβάρυνση στα κράτη-μέλη του ΟΟΣΑ, που είναι στο 34,6%. Επιπλέον, η Ελλάδα έχει την ένατη υψηλότερη φορολογική επιβάρυνση στον ΟΟΣΑ για τον κάθε πολίτη, στο 33,2%, όταν ο μέσος όρος του Οργανισμού είναι 24,6%. Φυσικά, δεν υπάρχει αμφιβολία, ότι αυξάνονται τα φορολογικά έσοδα βάσει και των στοιχείων αυτών, αλλά αυτό δεν λύνει το πρόβλημα.

Αν υπάρχει τώρα άλλη ρύθμιση 120 δόσεων σε άλλη χώρα της Ευρώπης, δεν το ξέρω, αλλά δεν ξέρω επίσης και καμία χώρα της Ευρώπης η οποία να μην έχει σταθερό φορολογικό σύστημα, να μην προτρέπει τους πολίτες της, τους φορολογούμενούς της, να μην τους προκαλεί σύγχυση κάθε τρεις και λίγο με διαφορετικά φορολογικά συστήματα, να πέρασε κρίση χρέους και διαδοχικές πανδημίες μετά από αυτήν. Μεγάλο μέρος του τζίρου των επιχειρήσεων, ιδιαίτερα των μικρομεσαίων σήμερα, κατευθύνεται στη διευθέτηση υποχρεώσεων προς το δημόσιο. Γι’ αυτό το λόγο, οι 120 δόσεις είναι ένα σημαντικό εργαλείο για τη χώρα, που γνώρισε πρωτόγνωρες συνθήκες τα τελευταία χρόνια, δεν μπορεί να το αποστερηθεί η αγορά, πρέπει να παραμείνει στη διάθεση του μέσου επιχειρηματία που προτιμάει να είναι συνεπής προς το κράτος, έστω και μέσω της ένταξης των χρεών του προς τις ρυθμίσεις αυτές.

Ρώτησε ο κ. Παπαδημητρίου, για το επιτόκιο 3% και γιατί το προτείνουμε. Έχει να κάνει μετά τις τελευταίες βελτιώσεις του εξωδικαστικού μηχανισμού, όπου η μέση επιβάρυνση του επιτοκίου προσεγγίζει το 3% και επίσης με την αναβίωση των 120 δόσεων, όπου το επιτόκιο επίσης είναι στο 3%. Άρα, εμείς τι θέλουμε; Θέλουμε και στις νέες ρυθμίσεις οι οποίες εισάγονται με το σχέδιο νόμου, να ισχύσει το ίδιο επιτόκιο, ομογενοποίηση, άρα, μεγαλύτερο περιθώριο ασφαλείας στους συμμετέχοντες πολίτες, οι οποίοι θα μπορούν να προγραμματίσουν καλύτερα και τα εισοδήματά τους και το χρόνο τους.

Τέλος, διαπιστώθηκε και ρωτηθήκαμε γι’ αυτό, ότι βρίσκουμε πολλές δικλείδες ασφαλείας στο σχέδιο νόμου. Είπαμε, από την πρώτη στιγμή, ότι πράγματι, όλες οι διατάξεις του σχεδίου νόμου, που αφορούν στις ρυθμίσεις είναι θετικές, με τις παρατηρήσεις τις οποίες υποβάλαμε, αλλά, παρόλα αυτά, δεν παύουν να αντιμετωπίζουν έκτακτες συνθήκες, αντικειμενικά χρέη, τα οποία δημιουργούνται από διαφορετικές αιτίες και δεν παύουν να είναι αποσπασματικές. Μία «γενναία» ρύθμιση 120 δόσεων για όλα, θα έλυνε το πρόβλημα. Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Λιάρος.

**ΙΩΑΝΝΗΣ ΛΙΑΡΟΣ (Γενικός Διευθυντής της Ελληνικής Ένωσης Επιχειρήσεων Οργανωμένης Εστίασης ):** Ευχαριστώ κύριε Πρόεδρε.

Ουσιαστικά μια ερώτηση μου απευθύνθηκε. Ήταν, αν δεν κάνω λάθος ο κύριος Λογιάδης, ο οποίος είπε τι θα κάνουμε αν επανέλθει ο ΦΠΑ στο 24%. Το ρώτημα δεν είναι τι θα κάνουμε εμείς. Το ερώτημα είναι τι θα κάνουν οι καταναλωτές, οι οποίοι θα κληθούν να πληρώνουν έναν αυξημένο ΦΠΑ και το πώς θα αντιμετωπίσουμε εμείς το γεγονός ότι αυτό πιθανότατα θα χτυπήσει στη μείωση της κατανάλωσης σε έναν κλάδο, ο οποίος τα τελευταία τρία χρόνια έχει δοκιμαστεί πάρα πολύ έντονα. Προφανώς, αυτός είναι ο λόγος, που επιμένουμε ότι θα πρέπει να υπάρχει ένας ενιαίος συντελεστής ΦΠΑ, γιατί εδώ μιλάμε για μια στρέβλωση, μην το ξεχνάμε αυτό. Η διόρθωση είναι προσωρινή και αφορά μια στρέβλωση η οποία ισχύει εδώ και αρκετά χρόνια. Είναι μια πρωτοτυπία, να υπάρχει σε έναν κλάδο ολόκληρο ΦΠΑ δύο ταχυτήτων για διαφορετικών ειδών προϊόντα. Άρα, θεωρούμε ότι αυτός είναι ένας λόγος για τον οποίο θα πρέπει να ενοποιηθεί στο επίπεδο του 13% καταρχήν και μετά θα δούμε μια περαιτέρω αποκλιμάκωση. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Τον λόγο έχει ο κύριος Πατέρας, ο Πρόεδρος του Δ.Σ του Ναυτικού Επιμελητηρίου της Ελλάδος.

**ΓΕΩΡΓΙΟΣ ΠΑΤΕΡΑΣ (Πρόεδρος του ΔΣ του Ναυτικού Επιμελητηρίου της Ελλάδος):** δεν έχω τίποτα να προσθέσω περισσότερο από αυτά που είπα προηγουμένως.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ευχαριστούμε πολύ. Τον λόγο έχει ο κύριος Δημήτριος Ρώτας,Πρόεδρος του ΔΣ της Πανελλήνιας Ομοσπονδίας Ενώσεων Στρατιωτικών.

**ΔΗΜΗΤΡΙΟΣ ΡΩΤΑΣ (Πρόεδρος του ΔΣ της Πανελλήνιας Ομοσπονδίας Ενώσεων Στρατιωτικών):** Σε σχέση με την ερώτηση, που έκανε ο κύριος Λογιάδης, εγώ θα πω ότι τα στελέχη των Ενόπλων Δυνάμεων θα εκτελούν το καθήκον τους με τον καλύτερο δυνατό τρόπο, θα είναι δίπλα στους συμπολίτες μας, αλλά θα πρέπει και η πολιτεία να καταλάβει ότι θα πρέπει να επιλύσει και να ενσκήψει με σοβαρό τρόπο στα προβλήματα των στρατιωτικών και να δώσει άμεσα λύσεις.

Όσον αφορά την ερώτηση της κυρία Κομνηνάκα, από το ΚΚΕ, για τους ΟΒΑ, τα αναδρομικά θα πρέπει να χορηγηθούν από την πρώτη τριετία, η οποία έχουν συμπληρώσει οι πρώτοι ΟΒΑ που μπήκα το 2017 άρα το 2020.

Για το επίδομα παραμεθορίου, το είπα και στην ομιλία μου, ότι θα πρέπει να το παίρνουν όλοι όσοι το δικαιούνται, όπως γίνεται και στον δημόσιο τομέα και για τα νυχτερινά, που τους έχουν αποκλείσει, γι’ αυτό το λόγο πήγαμε στο Συμβούλιο της Επικρατείας και έχουμε προσβάλει την Κοινή Υπουργική Απόφαση, που αφορά τη νυχτερινή μας αποζημίωση.

Στην κυρία Παπανάτσιου, του ΣΥΡΙΖΑ, για το θέμα της πρόωρης αποστρατείας των ΕΠΟΠ, έχουμε καταθέσει τροπολογία, η οποία έχει κατατεθεί και στη Βουλή, η οποία δεν έχει κανένα οικονομικό κόστος για πλήρη κατάργηση των ηλικιακών ορίων και όποιος επιθυμεί να παραμένει στην ενεργό υπηρεσία, για να μπορέσει να συμπληρώσει τον απαιτούμενο χρόνο, για να θεσμοθετήσει την κατώτερη πλήρη σύνταξη. Όσον αφορά το επίδομα του ενστόλου, είναι στη σωστή κατεύθυνση, που θα αποζημιώνονται και οι συνάδελφοί μας, οι οποίοι εκτελούν υπηρεσία στον Έβρο και φυλάνε τα σύνορα. Μην ξεχνάμε από το 2020 είναι απλήρωτοι. Όσον αφορά το επίδομα του στόλου, αυτά είναι στα 60 ευρώ μεικτά περίπου καθαρά στα 37 ευρώ, άρα, έχουν μια πολύ μεγάλη αύξηση, αλλά το κυριότερο είναι ότι θα αυξάνονται και οι συντάξιμες αποδοχές τους γιατί θα είναι στο μισθό τους. Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Τον λόγο έχει ο κύριος Κασιμάτης, Πρόεδρος του ΔΣ του Πανελλήνιου Συλλόγου Μηχανικών και Τεχνικών της ΕΡΤ.

**ΓΑΒΡΙΗΛ ΚΑΣΙΜΑΤΗΣ (Πρόεδρος του ΔΣ του Πανελλήνιου Συλλόγου Μηχανικών και Τεχνικών της ΕΡΤ. ):** Κύριε Πρόεδρε ευχαριστώ.

Αφορά δύο ερωτήσεις που τέθηκαν από τον κύριο Παπαδημητρίου και την κυρία Κομνηνάκα. Νομίζω ότι είναι αυτονόητο και θα απαντήσω ειλικρινά και όσο μπορώ πιο συγκεκριμένα γι’ αυτό που εμείς θεωρούμε το καθήκον, πιστεύω, όπως είπα και στο πρώτο μέρος της τοποθέτησής μου, των υποχρεώσεων των οποίων έχει η ΕΡΤ συνταγματικά, τα προβλεπόμενα και της νομολογίας, που προκύπτει από τις αποφάσεις του Συμβουλίου της Επικρατείας. Σε κάθε περίπτωση το κέντρο εκπομπής βραχέων απευθύνεται σε αυτό που λέμε Απόδημος Ελληνισμός. Εργάζονται 8 τεχνικοί οι οποίοι απευθύνονται, νομίζω, σε 10.000.000 απόδημους Έλληνες και αυτό είναι περίπου όσο ο πληθυσμός της χώρας μας. Είναι κάτι μοναδικό, νομίζω, η Ελλάδα, η Μητρόπολη, ο Απόδημος Ελληνισμός, που είναι περίπου όσος και ο πληθυσμός της Μητρόπολης, είναι η μεγάλη ναυτική οικογένεια της χώρας μας. Ο εφοπλισμός της χώρας μας είναι νομίζω ο μεγαλύτερος του κόσμου.

Γι’ αυτήν όλη την, ας πούμε, υποχρέωση που έχει η πατρίδα απέναντι σε αυτούς τους ανθρώπους, απέναντι σε αυτούς τους απόδημους, που αναρωτιέμαι αν γνωρίζουν ακόμα την ελληνική γλώσσα και ζητούν διαρκώς μια μόνιμη γέφυρα, μία επικοινωνία, μία επαφή με την πατρίδα, αναρωτιέμαι, εάν αυτό θα προσφέρει κάτι, η διακοπή, δηλαδή, της λειτουργίας του κέντρου εκπομπής βραχέων και η επιστροφή των εγκαταστάσεων και των εκτάσεων, στο κράτος.

Υπάρχει κι ένα άλλο ερώτημα που το βάζει και η κοινωνία, που το βάζουμε κι εμείς σαν τεχνικοί. Αυτές οι εκτάσεις και οι εγκαταστάσεις τί θα προσφέρουν στο κοινωνικό σύνολο, όταν περιέλθουν στο Υπουργείο Οικονομικών, όταν περιέλθουν ξανά στο κράτος και στο δημόσιο; Είναι ένα ερώτημα, που το θέτουμε όλοι. Οι επτά τεχνικοί, που εργάζονται σε αυτό το κέντρο, είναι τόσο μεγάλο βάρος; Αυτοί που υπηρετούν τη φωνή της Ελλάδας γι’ αυτά τα εκατομμύρια, μπορούν να μετρηθούν με συνθήκες ακροαματικότητας; Οι ναυτικοί μας, που θαλασσοδέρνονται σε όλες τις θάλασσες του κόσμου και υπηρετούν τον μεγαλύτερο εφοπλισμό του κόσμου και ένα μεγάλο οικονομικό δεδομένο για τη χώρα μας και επιδιώκουν διαρκώς στις φουρτούνες και στα λιμάνια που πηγαίνουν, μια επαφή με τις οικογένειές τους, με τη μουσική τους, με τον πολιτισμό μας, σε αυτούς τους ανθρώπους ποιος μπορεί να πει ότι πρέπει να τους στερήσουμε αυτή τη δυνατότητα;

Έχουμε μιλήσει πολλές φορές για την ανάγκη επέκτασης του διαδικτύου, για τον τρόπο εξάπλωσης σ’ αυτές τις κοινωνίες, σε αυτές τις επαγγελματικές ομάδες. Δεν είμαστε βεβαίως και δεν θα μπορούσαμε να είμαστε εμείς εναντίον της ανάπτυξης της τεχνολογίας. Όμως, αυτά τα οποία προσέφεραν και θα πρέπει να συνεχίσουν να προσφέρουν οι εγκαταστάσεις αυτές, θεωρώ ότι είναι αναγκαία. Θεωρώ ότι είναι το ελάχιστο, που μπορεί να κάνει η πολιτεία και η ΕΡΤ, απέναντι σε αυτά που περιέγραψα, για τις ανάγκες αυτές.

Θέλω να πω ότι έχουν συμβεί και διάφορες παραβατικές, αν θέλετε και παράνομες ενέργειες εκεί. Έχουν συμβεί κλοπές στο συγκεκριμένο κέντρο εκπομπής, με ευθύνη οργανισμών, φορέων και της ίδιας της πολιτείας, οι οποίες δεν έχουν διευκρινιστεί, δεν έχουν διαλευκανθεί. Δεν νομίζω ότι η εκχώρηση πίσω του δικαιώματος χρήσης, θα επιλύσει αυτά τα προβλήματα. Σαράντα δύο κοντέινερ έχουν κλαπεί, που ήταν δωρεά της αμερικανικής κυβέρνησης στο ελληνικό κράτος, εξοπλισμός της φωνής της Ελλάδος. Είχαν γίνει πυρκαγιές και με την έγκαιρη επέμβαση των τεχνικών μας και των εργαζομένων εκεί, αποσοβήθηκαν τα χειρότερα. Έχουμε κάνει συσκέψεις, δεν τα λέω ως γνώστης όλου αυτού του πράγματος, με ομογενειακές οργανώσεις, με ενώσεις ναυτικών και συνδικαλιστικές οργανώσεις αυτών των ανθρώπων. Έχουμε ζητήσει να ενημερώσουμε τη διοίκηση, η οποία ποτέ δεν μας δέχθηκε και μας απώθησε. Το αποτέλεσμα και τα συμπεράσματα αυτών των συσκέψεων, έχουν γίνει επερωτήσεις στη Βουλή, τις θυμάστε, πέρυσι έγιναν οι επερωτήσεις και από τους βουλευτές του ΣΥ.ΡΙΖ.Α. και βουλευτές του Κ.Κ.Ε., σχετικά με την ανάγκη ύπαρξης και συνέχισης αυτής της λειτουργίας.

Τα πράγματα δεν είναι τόσο δεδομένα και νομίζω ότι δεν μπορούμε να τα κοιτάμε μόνο με ένα στενό μέτρο του κέρδους. Και το λέω αυτό, γιατί σε αυτή τη συζήτηση, που είχα την τιμή να συμμετέχω, δεν επικαλέστηκα και δεν κατέθεσα τα αιτήματα του κλάδου των τεχνικών και των εργαζομένων της ΕΡΤ. Κατέθεσα τις προτάσεις και τις θέσεις μας, που αφορούν το κοινωνικό σύνολο και το συμφέρον και τις υποχρεώσεις, που έχει η ΕΡΤ απέναντι σε αυτό το κοινωνικό σύνολο, που δεν αναφέρομαι μόνο στη χώρα μας, αλλά επεκτείνεται σε όλη την υδρόγειο.

Νομίζω ότι το πιο σωστό, που μπορεί να κάνει η αντιπροσωπεία και η Επιτροπή σας, είναι να ζητήσει να ανοίξει και να ζητήσει να υπάρξει εκτενής διάλογος για όλα αυτά τα ζητήματα. Είμαστε στη διάθεσή σας να ανοίξει αυτός ο διάλογος και να συμφωνήσουμε όλοι μαζί στο καλύτερο, που αποτελεί το συμφέρον του ελληνικού λαού και του κοινωνικού συνόλου. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς σας ευχαριστούμε κύριε Κασιμάτη. Το λόγο έχει ο κ. Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Προέδρος του Δ.Σ της Πανελλήνιας Ομοσπονδίας Φοροτεχνικών Ελευθέρων Επαγγελματιών και μέλος του Δ.Σ. της Γενικής Συνομοσπονδίας Επαγγελματιών Βιοτεχνών Ελλάδας)**: Ευχαριστώ, έχω και μπόλικες απαντήσεις. Εδώ να πω στον κ. Παπαδημητρίου, πρώτα για το σταθερό το 3%, είναι στα πλαίσια και του εξωδικαστικού και για πιο μειωμένο επιτόκιο. Τώρα, από εκεί και πέρα, με τα ποσοστά που ζήτησε, από έρευνα του ΙΜΕ ΓΣΕΒΕΕ, το 20% των μικρών και πολύ μικρών επιχειρήσεων έχει πολλαπλές ληξιπρόθεσμες οφειλές και το 40% των επιχειρήσεων έχει τουλάχιστον μία καθυστερημένη υποχρέωση. Αυτά είναι, σύμφωνα με την έρευνα και κυρίως προς το δημόσιο, εφορία και ασφαλιστικά ταμεία.

Τώρα, όσον αφορά ποια χώρα έχει τέτοιες δόσεις. Είναι λογικό, η χώρα μας πέρασε 10 χρόνια μνημόνια, έχασε ένα 25% του ΑΕΠ, 27% ανεργία, τα νοικοκυριά έχασαν 33% του εισοδήματος. Καταλαβαίνετε ότι δικαιολογούνταν και πολύ σωστά έγιναν αυτές οι 120 δόσεις. Απλά τώρα υπάρχει κίνδυνος να γίνει κάτι χαοτικό και αυτή η χρήσιμη αναβίωση να μη χαθεί από τον κόσμο.

Από εκεί και πέρα, όσον αφορά τον κύριο Καρασμάνη, ευχής έργον είναι κύριε Καρασμάνη να περάσει αυτή η τροπολογία, γιατί δεν μπορούν να μπουν στον εξωδικαστικό και να εξηγήσω, γιατί δεν μπορούν να μπουν. Κάποιος έχει μια προσωπική εταιρεία, της βεβαιώνουν τα χρέη, όταν διακόψει αυτή η προσωπική εταιρεία, δεν υπάρχει διαδικασία στον εξωδικαστικό, για να τραβήξει και τα χρέη της εταιρείας σαν φυσικό πρόσωπο, οπότε δεν μπορούν να μπουν εκείνα τα χρέη στον εξωδικαστικό, με αποτέλεσμα να υπάρχουν διαφορετικές ρυθμίσεις. Μακάρι να γίνει, το έχουμε προτείνει και εμείς και σαν ΠΟΦΕΕ και σαν ΓΣΕΒΕΕ. Καλό θα ήταν να δούμε την τροπολογία και σε αυτό το νομοσχέδιο, για να πάρει τον δρόμο της.

 Όσον αφορά την κυρία Παπανάτσιου, για τον κίνδυνο των αναδρομικών της φορολόγησης με ενιαίο συντελεστή. Αυτό είναι ένα λίγο τεχνικό θέμα, είναι ανάλογα το ποσό, γιατί υπάρχουν περιπτώσεις που μπορεί κάποιος να βγει ζημιωμένος και κάποιος μπορεί να βγει κερδισμένος. Θεωρώ ότι οι ίδιοι έχουν κάνει τις μελέτες, για να μην μπω σε ξένα χωράφια.

Τώρα, όσον αφορά τα ηλεκτρονικά δελτία αποστολής, που έρχονται να νομοθετηθούν. Εκείνο που τονίσαμε είναι ότι θέλει πολύ προσοχή το όλο εγχείρημα, γιατί αυτή τη στιγμή ακόμα δεν έχει ολοκληρωθεί το θέμα των my Data. Για το my Data, όπως θα δείτε και στο υπόμνημα, που στείλαμε, λέμε ότι πρέπει να θεσπιστούν ασυμβίβαστες προϋποθέσεις, για τη σωστή λειτουργία αυτού του εγχειρήματος, με επίκεντρο την όλη εμπλοκή και την ευθύνη του λογιστή, του νόμιμου λογιστή φοροτεχνικού. Δεν νοείται επιχείρηση, ανεξαρτήτου κύκλου εργασιών, να μπορεί να προβεί σε χαρακτηρισμούς, χωρίς τη συμμετοχή νομίμως αδειοδοτημένου λογιστή φοροτεχνικού από το Οικονομικό Επιμελητήριο.

Απαιτείται περαιτέρω χρόνος εξοικείωσης, τόσο των επιχειρήσεων όσο και των λογιστών φοροτεχνικών στα νέα δεδομένα, αν και είναι κάτι το οποίο τρέχει από το 2018. Η μη επιβολή προστίμων, μέχρι την ολοκλήρωση του εγχειρήματος, θεωρείται επιβεβλημένη στην παρούσα φάση και μέχρι να επιλυθούν οι όποιες δυσλειτουργίες και νομοθετικές παρεμβάσεις απαιτούνται. Το να έρθει τώρα, ενώ δεν έχει μπει σε πλήρη λειτουργία το σύστημα και να βάλουμε και την έκδοση των δελτίων αποστολής, πιστεύω ότι θα φέρει ένα έναν πανικό και στις εταιρείες και στις μηχανογραφικές. Κυρίως, δεν πρέπει να έχει κωδικοποιημένη ανάλυση των ειδών. Και, όταν λέω κωδικοποιημένη ανάλυση των ειδών, να δώσουμε μία κωδικοποίηση σε όλη την Ελλάδα, να στέλνει με αυτή την κωδικοποίηση τα είδη στα δελτία αποστολής και στα τιμολόγια. Καταλαβαίνετε ότι εκεί θα ξεφύγουμε. Γι’ αυτό, λέμε ότι θέλει ικανό χρόνο.

Όσον αφορά για τον εκπρόσωπο του ΜέΡΑ25, όσον αφορά την ασθένεια. Εμείς έχουμε και το Οικονομικό Επιμελητήριο, ολοκληρωμένη πρόταση. Έχουμε καταθέσει ολοκληρωμένη πρόταση για το θέμα της ασθένειας. Πέρασε η διάταξη όσον αφορούσε τον covid μέσα στην πανδημία, αλλά από κει και πέρα υπάρχουν και άλλου είδους ασθένειες. Υπάρχει η εγκυμοσύνη. Αυτό θα θέλαμε να προχωρήσει και δεν είναι μόνο στην πλευρά της ΑΑΔΕ, είναι και στην πλευρά των ασφαλιστικών ταμείων. Πρέπει οπωσδήποτε να δοθεί μία λύση.

Tέλος, ένα από αυτά είναι η λήψη των μέτρων δέουσας επιμέλειας ν.4557 του 2018. Ετοιμάζεται ο κανονισμός και για τους λογιστές. Αυτό το οποίο ζητάμε εμείς είναι στα πλαίσια των νομικών και των ορκωτών ελεγκτών να είναι αντίστοιχα τα πρόστιμα των μέτρων της δέουσας επιμέλειας. Δηλαδή, να πηγαίνουν στο πειθαρχικό, που έχουμε στο Οικονομικό Επιμελητήριο ,σαν λογιστές – φοροτεχνικοί, όπως αντίστοιχα πάνε στα δικά τους πειθαρχικά. Θεωρώ ότι δεν ξέχασα κάποια ερώτηση. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Ευχαριστούμε κι εμείς τον κ. Καμπάνη. Το λόγο έχει ο κ, Νικολόπουλος, Πρόεδρος της ΠΟΣ.

**ΒΑΣΙΛΕΙΟΣ ΝΙΚΟΛΟΠΟΥΛΟΣ (Πρόεδρος του Δ.Σ. της Πανελλήνιας Ομοσπονδίας Στρατιωτικών):** Ευχαριστώ κύριε Πρόεδρε.

Ευχαριστώ και την κυρία Παπανάτσιου, που μου έδωσε την ευκαιρία να κάνω κάποιες διευκρινίσεις, διότι με την πίεση του χρόνου ήμουν βιαστικός στην εισήγηση.

Το 2018 δόθηκε, κατόπιν αποφάσεων, το λεγόμενο υπόλοιπο 50%, για τις συντάξεις οι οποίες είχαν περικοπεί το 2012 δραματικά τότε. Δόθηκε το πρώτο 50% το 2014 και το υπόλοιπο, όχι πλήρως βέβαια, δόθηκε το 2018. Τότε, λοιπόν, κάναμε μία παρέμβαση και με επόμενο νόμο μετά, με τον ν. 4582, έγινε αποδεκτή μια πρόταση, να φορολογηθεί εφάπαξ στην πηγή με 20% το εφάπαξ ποσό που εδίδετο τότε.

Κάνουμε πάλι την ίδια πρόταση. Περιμένουμε να δοθούν κάποια αναδρομικά από τα Μετοχικά Ταμεία Στρατού, λόγω της αποφάσεως για τον ν.4093 του Συμβουλίου της Επικρατείας, που αίρονται αυτές οι μειώσεις. Δίνουν δύο χρόνια μόνο, ενώ θα έπρεπε περισσότερο. Εν τοιαύτη περιπτώσει, ζητάμε να υπάρχει και εδώ αυτοτελής φορολόγηση με 20%. Το 20% καλύπτει όλες τις κατηγορίες, διότι ξεκινάμε από την δεύτερη κατηγορία φορολογικών κατηγοριών. Επομένως, για τους απόστρατους, είναι μία ενίσχυση ακόμα αυτή πέραν του ότι δεν δίδονται όλα τα αναδρομικά.

Αυτό το θέμα το είχαμε συζητήσει για μια αντίστοιχη περίπτωση το 2021 με τον κ. Βεσυρόπουλο, ο οποίος οφείλω να ομολογήσω ότι σε μια ειλικρινή συζήτηση τότε μας είχε πει ότι, ναι, εάν το είχαμε εντοπίσει από την αρχή, πριν δοθούν τα αναδρομικά θα μπορούσαμε να το κάναμε. Μάλιστα ευνοούσε και το κράτος, διότι θα βάλει χρήματα άμεσα το κράτος στο ταμείο του και όχι να περιμένει άλλα δύο χρόνια, όταν θα γίνονταν οι τροποποιήσεις.

Ζητάμε, λοιπόν, και σε αυτή την περίπτωση να γίνει αυτή η ρύθμιση, διότι, εάν δεν γίνει η ρύθμιση και πάνε να φορολογηθούν στο έτος που αντιστοιχούν, εκεί εκτός από την φορολόγηση θα επιβαρυνθούν και με την ειδική εισφορά αλληλεγγύης, η οποία έχει καταργηθεί από την κυβέρνηση από το 2023 και μετά. Επομένως, η πρότασή μας είναι να υπάρξει εφάπαξ φορολόγηση στην πηγή με 20% και εκεί να εξαντλείται η φορολογική υποχρέωση.

Επίσης, θα ήθελα να διευκρινίσω, το είπα και προηγουμένως, δεν έχει ιδιαίτερο κόστος για το κράτος αυτό, δηλαδή, σήμερα με τους υπολογισμούς που έχω κάνει με το ποσό των 9,3 εκατομμυρίων που θα μπουν στα φορολογικά έσοδα, εάν πάει να το κάνει να τα πάρουν τα αναδρομικά και εν συνεχεία να τους ζητήσει να επιστρέψουν, έχουμε περιπτώσεις που επιστρέφουν το 50%, το έχουμε αναλύσει με τον κ. Βεσυρόπουλο, αυτό δημιουργεί και τη μήνιν μετά. Διότι το έχει πάρει κάποιος και έρχεται και σου λέει μετά «δώσε μου 1.000 ευρώ πίσω, δώσε μου 1.200 ευρώ». Ειδικά, στο Ναυτικό και την Αεροπορία θα είναι πολύ μεγάλα τα ποσά που θα τους ζητήσουν να επιστραφούν. Είναι απλό.

 Θεωρώ, ότι και πολιτικά και λογιστικά εξυπηρετεί την Κυβέρνηση να το κάνει αυτό το πράγμα, διότι έχουμε τα περιστατικά του 2021 – 2022 που δημιούργησαν μεγάλη οργή, να μη το έχουμε και πάλι. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ο κ. Δημήτριος Μεθενίτης, Πρόεδρος του ΔΣ της Πανελλαδικής Ομοσπονδίας Ενώσεων Στρατιωτικών.

**ΔΗΜΗΤΡΙΟΣ ΜΕΘΕΝΙΤΗΣ, Πρόεδρος του ΔΣ της Πανελλαδικής Ομοσπονδίας Ενώσεων Στρατιωτικών):** Ευχαριστώ πολύ για τις σημαντικές ερωτήσεις. Η ρύθμιση, που αναμένουμε είναι αρμοδιότητα του Υπουργείου Άμυνας. Είναι ξεκάθαρο αυτό. Δεν αφορά ούτε το Υπουργείο Οικονομικών, ούτε τίποτα. Ίσως το Υπουργείο Οικονομικών να το αφορά, αν και εφόσον περάσει η τροπολογία από τον κ. Παναγιωτόπουλο, όπως τον έχουμε καλέσει κιόλας να κάνει με πρόσφατο έγγραφο. Έχουμε υποβάλει μία πρόταση, η οποία είναι απολύτως ρεαλιστική και πάρα πολύ απλή η συνειδητοποίηση της. Δεν υπάρχουν δικαιολογίες, να είμαστε ξεκάθαροι. Το θέμα είναι αν υπάρχει πολιτική βούληση να επιλυθεί το μείζον θέμα των ΕΠΟΠ. Οι άνθρωποι αυτοί είναι πάρα πολλές χιλιάδες και δεν μπορούν να πληρώνουν την αβλεψία του νομοθέτη. Είναι ξεκάθαρο. Και φυσικά θα σταθούμε μέχρι τέλους και μέχρι οριστικής δικαίωσης πλάι τους. Όλα αυτά ως προς το πρώτο κομμάτι.

Δεύτερο κομμάτι. Το επίδομα στόλου. Η αλήθεια είναι ότι εξεπλάγην με κάποια πράγματα, που ακούστηκαν, και θέλω να πω το εξής. Όταν κάποιος πολίτης θέλει να ταξιδέψει με ένα καράβι και ακούει από τα δελτία ειδήσεων τις προγνώσεις καιρού ότι έχει 7 μποφόρ, παίρνει στο λιμεναρχείο να ρωτήσει αν θα γίνει ο πλους. Τα πολεμικά πλοία, επιχειρούν ανεξαρτήτως καιρικών συνθηκών με 8 με 9 με 10 μποφόρ. Έχω κάνει 16 χρόνια στο στόλο σε πολλά πλοία και το ξέρω πάρα πολύ καλά. Αυτή τη στιγμή που μιλάμε, τα πληρώματα αποζημιώνονται με 17,5 ευρώ τη μέρα καθαρά. Είναι ημερήσια αποζημίωση για εκτέλεση υπηρεσίας και μάλιστα όχι πλήρης, ποσοστό. Αυτή είναι κάθε μέρα, όσες μέρες και αν λείψεις εντός Ελλάδας. Με το νέο σύστημα, τα 20 ευρώ τα μεικτά γίνονται 12 πληρωτέα. Άρα, έχουμε μείωση 5,5 ευρώ.

 Όσον αφορά κάτι, που ειπώθηκε για την αύξηση δήθεν των 60 ευρώ, να ενημερώσω ότι αυτή τη στιγμή που μιλάμε, τα 60 ευρώ τα αντίστοιχα σημερινά είναι 52 πληρωτέα. Οπότε, μέχρι τα 34 έχουμε και εκεί μείωση. Αυτό όσον αφορά το πολεμικό ναυτικό αποκλειστικά, γιατί υπάρχει η φημολογία ότι δήθεν έχει αυξήσεις και ο κόσμος πρέπει να χαίρεται και γι’ αυτό ακριβώς το λόγο δεν χαίρεται κανείς. Επειδή είμαι Πρόεδρος και των Πρωτοβάθμιων Σωματείων στη Σαλαμίνα, που εκπροσωπεί το πολεμικό ναυτικό, ξέρω πολύ καλά τι αντιδράσεις υπάρχουν και πόσοι άνθρωποι επικοινωνούν μαζί μου καθημερινά. Μάνι – μάνι όση ώρα είμαι εδώ, έχει χτυπήσει πάνω από 20 φορές το τηλέφωνο.

Να πάμε τώρα σε αυτούς, που είναι εκτός πολεμικού ναυτικού δικαίου, που υποτίθεται έχουν πιο αυξημένες απολαβές με τη νέα ΚΥΑ. Επειδή τα ποσά αυτά προσμετρώνται πλέον στο εισόδημα, δεν φορολογούνται αυτοτελώς, άρα, φορολογούνται με φόρο εισοδήματος 35% έως 40%, να είναι σίγουρος ο κόσμος ότι ακόμα κι αυτοί που χαίρονται στην αρχή ότι θα πάρουν παραπάνω, μαζί τους θα χαρεί και η εφορία όταν θα έρθει να κάνουν τη φορολογική τους δήλωση. Διότι είναι πάρα πολύ αυξημένες οι πιθανότητες να αλλάξουν φορολογικό κλιμάκιο.

 Για να κλείσω, συνοψίζοντας, το προσωπικό που επιχειρεί στο στόλο, γιατί υποτίθεται η εξαγγελία του Πρωθυπουργού το Σεπτέμβριο αυτό αφορούσε, θα ήταν ένα επίδομα στόλου, τελικά κατέληξε να μην είναι στόλου, αλλά να αφορά όλους τους άλλους. Το αν, όπως ειπώθηκε, υπάρχουν και άλλοι συνάδελφοι οι οποίοι δεν πληρώνονται, θα έπρεπε να θεσπιστεί κάτι διαφορετικό, κάτι πρόσθετο και να υπάρχει, αν μη τι άλλο, ένας σεβασμός προς το όπλο, το οποίο με τεράστια διαφορά μετράει τις περισσότερες παραιτήσεις από οποιοδήποτε άλλο όπλο και το στρατό ξηράς και την πολεμική αεροπορία, υπάρχει λόγος που στο πολεμικό ναυτικό είναι τόσες πολλές οι παραιτήσεις.

Για να ολοκληρώσω, δεν υπάρχει καμία προσαύξηση, δεν υπάρχει κανένα επίδομα στόλου, δεν υπάρχει καμία μέριμνα. Είναι όλα δυστυχώς ένα επικοινωνιακό τέχνασμα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής:)** Και εμείς ευχαριστούμε. Το λόγο έχει ο Υφυπουργός Οικονομικών κ. Βεσυρόπουλος.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε πρόεδρε. Να ευχαριστήσω και εγώ με τη σειρά μου όλους τους θεσμικούς φορείς που παρίστανται σήμερα εδώ. Ακούσαμε τις επισημάνσεις, τις προτάσεις που μας έχουν κάνει, αλλά θέλω, κύριε Πρόεδρε, πέντε δέκα λεπτά να τοποθετηθώ στα άρθρα του νομοσχεδίου που άπτονται της αρμοδιότητας μου, της φορολογικής πολιτικής και της δημόσιας περιουσίας.

Μετά από την ακρόαση των φορέων, οι φορείς, που αναφέρθηκαν σε συγκεκριμένα άρθρα του νομοσχεδίου, εξέφρασαν την άποψη τους, τη γνώμη τους, ότι κινούνται στη θετική κατεύθυνση, αδιαμφισβήτητα. Έχει πάρα πολλά άρθρα το νομοσχέδιο που κινούνται σε αυτή την θετική κατεύθυνση, όπως ο κ. Κόλλιας τοποθετήθηκε, ότι υπάρχουν θετικές ρυθμίσεις, για τη διευκόλυνση των οφειλετών, προς τη σωστή κατεύθυνση. Ο εκπρόσωπος της ΕΣΕΕ το ίδιο. Του ΣΕΤΕ, για το άρθρο 75, για την παραχώρηση απλής χρήσης αιγιαλού προς όμορα ενοικιαζόμενα επιπλωμένα δωμάτια. Ο κ. Ρούσκας είπε ακριβώς επί λέξει: «επιτέλους, αιτήματα δεκαετίας από τους συμβολαιογράφους, και όχι μόνο, λύνονται με αυτό το νομοσχέδιο». Αυτά, κυρία Παπαναστασίου τα είχαν ζητήσει και από εσάς. Τα ίδια αιτήματα έχουν κάνει και σε εσάς και θα πω και μετά για τα my data τι έγινε και τις σκέψεις και τις προτάσεις που είχε ο καθένας. Αλλά, εδώ πέρα μέσα δεν είναι οι προθέσεις που έχει καθένας, όταν κυβερνά τη χώρα. Κατά τη διάρκεια της διακυβέρνησης κάποιων πρέπει να υλοποιούνται αυτά, αν είναι προς τη σωστή κατεύθυνση. Άρα, ο κ. Ρούσκας, τα αιτήματα του, όταν λέει διαχρονικά και για δεκαετίες, τα έχουν θέσει και σε εσάς, αλλά δεν κάνατε απολύτως τίποτα.

Για τον κ. Λιάρο, για την ΕΠΟΕΣ, θα πω ύστερα ένα εξειδικευμένο θέμα και εκεί αναφέρθηκε ότι το νομοσχέδιο κινείται σε θετική κατεύθυνση. Ο κ. Πατέρας, για τα άρθρα για τη φορολόγηση των πλοίων, ανέφερε ότι είναι στη σωστή κατεύθυνση. Ο κ. Καμπάνης εξέφρασε ότι υπάρχουν ρυθμίσεις προς τη θετική κατεύθυνση. Να πούμε εξειδικευμένα, να απαντήσω σε κάποια από αυτά.

Ο εκπρόσωπος της ΕΣΕΕ αναφέρθηκε στο άρθρο 42, όπως και ο κύριος Καμπάνης, νομίζω και ο κ. Κόλλιας, για τις κυρώσεις στη διασύνδεση των POS με τη φορολογική διοίκηση, το άρθρο 42. Το άρθρο 42 κύριοι δεν είναι 50.000 ευρώ. Είναι από 1.000 ευρώ έως 50.000 ευρώ, ανά φορολογικό έτος. Πώς; Με Κοινή Απόφαση, αναλογικά εννοείται, του Υπουργού Οικονομικών και του Διοικητή της ΑΑΔΕ καθορίζονται κριτήρια για τον προσδιορισμό του ύψους των προστίμων, από 1.000 ως 50.000 ευρώ, της παραγράφου 1, όπως ενδεικτικά το τηρούμενο λογιστικό σύστημα, δηλαδή, αν έχει ο άλλος απλογραφικά, ή διπλογραφικά βιβλία, τα ακαθάριστα έσοδα της νομικής οντότητας και η υποτροπή και λοιπά. Άρα, υπάρχει αναλογικότητα σε αυτό εδώ πέρα το θέμα.

Για τον κύριο Λιάρο, για την ΕΠΟΕΣ για τη μονιμοποίηση των συντελεστών ΦΠΑ στην εστίαση, στα μη αλκοολούχα ποτά και στον καφέ. Κύριε Λιάρο, αυτό το μέτρο εφαρμόστηκε από 1/6 του 2020 και πήρε παράταση, με το νομοσχέδιο που συζητάμε σήμερα, μέχρι 31 Δεκεμβρίου του 2023. Δηλαδή, πάνω από τρεισήμισι χρόνια εφαρμόζουμε τους μειωμένους συντελεστές Φ.Π.Α.. Ξέρετε ποιοι αύξησαν το συντελεστή ΦΠΑ από το 23% στο 24% και ποιοι μετέφεραν πάρα πολλά προϊόντα ευρείας κατανάλωσης από τον μειωμένο συντελεστή στον υψηλό συντελεστή Φ.Π.Α.. Αυτά δεν χρειάζεται να τα λέμε.

Πάμε τώρα λίγο, για την φορολογική πολιτική, που ειπώθηκε. Ειπώθηκε για τη φορολογική πολιτική, για την πληρωμή των φόρων και όλα αυτά. Αναφέρθηκε ο κύριος Υπουργός στα ποσοστά εμπρόθεσμων πληρωμών. Θα επαναλάβω μόνο για το φόρο εισοδήματος φυσικών προσώπων σε εμπρόθεσμες πληρωμές ότι το ποσοστό αυξήθηκε από το 68,37% στα 74,69% από το φόρο εισοδήματος φυσικών προσώπων, οι εμπρόθεσμες καταβολές-πληρωμές. Αυτό δεν έγινε τυχαία. Αυτό έγινε, επειδή εφαρμόσαμε μια πολιτική στοχευμένη, από την αρχή, όπως δεσμεύτηκε ο πρωθυπουργός μας, ο Κυριάκος Μητσοτάκης, μείωσης των φόρων. Ποιων φόρων; Όλων των φόρων, άμεσων, έμμεσων, περιουσίας, δηλαδή όλων των φόρων. Άμεσων φόρων στα φυσικά πρόσωπα, μειώσαμε το συντελεστή από το 22% για τα πρώτα 10.000 στο 9%. Όλους τους υψηλούς συντελεστές κατά μία μονάδα. Αυξήσαμε το αφορολόγητο κατά 1.000 ευρώ για κάθε παιδί, ανεξαρτήτως από τον αριθμό των τέκνων. Μειώσαμε την προκαταβολή φόρου από το 100% στο 55%. Φέραμε φορολογική διάταξη για την μη καταβολή του τέλους επιτηδεύματος σε ειδικές περιπτώσεις. Καταργήσαμε την ειδική εισφορά αλληλεγγύης από μία πρώτου του 23, αφού την είχαμε αναστείλει στον ιδιωτικό τομέα τα δύο προηγούμενα χρόνια. Ποιους αφορά; Αφορά τρία εκατομμύρια πολίτες, μισθωτούς του ιδιωτικού τομέα, του δημοσίου τομέα, συνταξιούχους, αγρότες, επιχειρηματίες, ιδιοκτήτες ακινήτων, για όλους αυτούς.

Μειώσαμε τον ΕΝΦΙΑ, το φόρο περιουσίας, κατά 920 εκατομμύρια ευρώ από το εκκαθαριστικό του 2018 που παραλάβαμε από την κυβέρνηση του ΣΥ.ΡΙΖ.Α., μέχρι το εκκαθαριστικό του 2022 και σε λίγες μέρες θα βγουν τα εκκαθαριστικά του 2023. Ο φόρος είναι μειωμένος κατά 920 εκατομμύρια ευρώ για τα φυσικά πρόσωπα. Δεσμευτήκαμε για μείωση του φόρου 30% και τον μειώσαμε 35%. Στα νομικά πρόσωπα, επειδή είπε ο εκπρόσωπος της ΕΣΕΕ για τις σχέσεις επιβάρυνσης με τις λοιπές χώρες του ΟΟΣΑ, πήραμε τον συντελεστή φορολόγησης στο 28%, δεν εφαρμόστηκε ποτέ, 29% ήταν, αυτό θεσμοθετήθηκε επί ΣΥ.ΡΙΖ.Α., αλλά δεν εφαρμόστηκε ποτέ, από το 29% πήγε στο 22% ο φόρος εισοδήματος για τα νομικά πρόσωπα, τον φόρο στα μερίσματα τον πήγαμε από το 15% στο 5%, την προκαταβολή φόρου από το 100% στο 80%, άρα μειώσαμε τους φόρους.

Στο τέλος της διακυβέρνησης του ΣΥ.ΡΙΖ.Α., το 2019, όλοι οι θεσμικοί φορείς, επειδή μετέχω εδώ και αρκετά χρόνια στο ελληνικό Κοινοβούλιο και στις Επιτροπές, το μόνιμο αίτημά τους τέτοιες εποχές το 2019, ήταν οι μειώσεις των φόρων. Ο Κυριάκος Μητσοτάκης, ο Πρωθυπουργός μας, δεσμεύτηκε και το υλοποιήσαμε, γι’ αυτό σήμερα οι θεσμικοί φορείς δεν αναφέρονται στις μειώσεις των φόρων. Ακούσαμε πάνω από 14 θεσμικούς φορείς και κανείς δεν αναφέρθηκε στη μείωση των φορολογικών επιβαρύνσεων. Ξέρετε γιατί; Γιατί η δέσμευσή μας υλοποιήθηκε στο 100%.

Σχετικά με τις ρυθμίσεις, αναλάβαμε τη διακυβέρνηση της χώρας το 2019, αμέσως τους πρώτους μήνες φέραμε μία ρύθμιση των 120 δόσεων για όλους, με μεγάλα ευεργετήματα και ένα από τα ευεργετήματα αυτών ήταν και η αποδέσμευση των λογαριασμών. Στην πορεία ήρθε η υγειονομική κρίση, αναστείλαμε τις βεβαιωμένες οφειλές και τις ρυθμίσεις όλων αυτών των πληττομένων κατηγοριών, από το Μάρτιο του 2020, Απρίλιο, Μάιο, Ιούνιο, Ιούλιο και σε ειδικές περιπτώσεις έφτασε και Σεπτέμβριο του 2020, αναστείλαμε τις ρυθμίσεις αυτές και η δόση αυτών των μηνών που σας ανέφερα πήγαινε στο τέλος της ρύθμισης που τηρούνταν και πήραν αναστολή όλα τα βεβαιωμένα και ληξιπρόθεσμα και φέραμε στο τέλος της πανδημίας την 72άρα ρύθμιση, μία ρύθμιση με 36 δόσεις άτοκες ή 72 με χαμηλό επιτόκιο 2,5%, αναβιώσαμε τη ρύθμιση των 120 δόσεων δύο φορές, με όλα τα ευεργετήματα αυτής, επειδή περάσαμε την υγειονομική κρίση, επειδή ο κόσμος πέρασε δύσκολες εποχές, αφού πήραμε μέτρα στήριξης πάνω από 43 δισεκατομμύρια ευρώ και στη διάρκεια της ενεργειακής κρίσης αυτό το ποσό έφτασε τα 55 δισεκατομμύρια ευρώ. Και ερχόμαστε σήμερα και αναβιώνουμε για τρίτη φορά τη ρύθμιση των 120 δόσεων, για πρώτη φορά τη ρύθμιση των 72 δόσεων της υγειονομικής κρίσεως και φέρνουμε μια καινούργια ρύθμιση 72 δόσεων για αυτούς που ήταν συνεπείς σε όλο αυτό το χρονικό διάστημα, τηρούσαν τις ρυθμίσεις των 120 και 72 δόσεων, που επαναλαμβάνω αναβιώσαμε δύο φορές και πλήρωναν κανονικά τις υποχρεώσεις τους, αλλά μετά από μία τέτοια πανδημία και την επερχόμενη ενεργειακή κρίση, οι άνθρωποι που προσπάθησαν να πληρώσουν, δεν μπορούσαν. Από 1 Νοεμβρίου του 2021 έως 1 Φεβρουαρίου του 2023, όσοι ήταν συνεπείς πριν από αυτή την περίοδο και την περίοδο της ενεργειακής κρίσης δεν μπόρεσαν να τα καταφέρουν, φέρνουμε μια καινούργια ρύθμιση 72 δόσεων για όλες αυτές τις οφειλές και τους δίνουμε πάλι το δικαίωμα, εάν δεν μπόρεσαν την πάγια ρύθμιση να την τηρήσουν, να εντάξουν όλες αυτές τις ρυθμίσεις από την πάγια στην 72άρα την καινούργια ή αν απώλεσαν μία και δύο και τρεις φορές την πάγια ρύθμιση των 24 και 48 δόσεων και όχι την παλιά 12 και 24, να την αναβιώσουν ξανά ή να ξανά ρυθμίσουμε την πάγια ρύθμιση.

Τι άλλο να κάνουμε; Και είπε ο Υπουργός: «βρέστε μια χώρα στην Ευρωπαϊκή Ένωση, μια χώρα που να υπάρχει τέτοιο θεσμοθετημένο πλαίσιο ρυθμίσεων». Σας διαβεβαιώνω, ότι δεν υπάρχει.

Σχετικά με το my data, κυρία Παπανάτσιου, είπα και προηγουμένως, είναι καλό να έχουμε προθέσεις, να κάνουμε πράγματα, αλλά πρέπει να τα υλοποιούμε. Τα my-data εφαρμόστηκαν επί διακυβέρνησης της Νέας Δημοκρατίας και ξέρω το άγχος σας, ξέρω το πρόβλημά σας.

Τα my DATA εφαρμόστηκαν επί διακυβέρνησης της Νέας Δημοκρατίας. Στην ψηφιακή εποχή περνάμε, κυρία Παπαναστασίου. Εσείς, εντάξει, είχατε άλλα σχέδια, άλλες πράξεις, δεν υλοποιήσατε τίποτα από αυτά. Εάν θέλατε το ηλεκτρονικό τιμολόγιο, θα μπορούσατε να το έχετε υλοποιήσει. Ήταν πιο εύκολο από τα ηλεκτρονικά βιβλία. Μια απλή ψηφιακή εφαρμογή ήταν, αλλά τα λόγια τα έχουμε χορτάσει. Λοιπόν, δεν θέλω να αντιδικήσω. Με πράξεις και με έργα μιλάμε εδώ.

Έρχεται η κυβέρνηση της Νέας Δημοκρατίας το 2019 και εφαρμόζει τα my DATA. Μία μεγάλη φορολογική μεταρρύθμιση. Και ρωτώ τον κ. Καμπάνη, τον κ. Κόλλια και τους υπόλοιπους, πότε εφαρμόστηκε μια μεγάλη φορολογική μεταρρύθμιση χωρίς διοικητικές κυρώσεις και πρόστιμα; Πείτε μου μια φορά. Είμαστε στον χώρο και στον κλάδο πολλά χρόνια. Όταν από τα χειρόγραφα βιβλία περάσαμε στα μηχανογραφημένα, με τις παρατάσεις αυτές, υπήρχαν πρόστιμα και διοικητικές κυρώσεις; Υπήρχαν. Όταν από τις χειρόγραφες αποδείξεις λιανικής πώλησης περάσαμε στις ταμειακές μηχανές, υπήρχαν πρόστιμα και διοικητικές κυρώσεις; Υπήρχαν. Εδώ τώρα με τα my DATA, εφαρμόζουμε από τον Αύγουστο του 2019 με κυβέρνηση της Νέας Δημοκρατίας, προαιρετικά το πρώτο διάστημα, υποχρεωτικά από το 2021 και μετά, χωρίς πρόστιμα και κυρώσεις. Και για το αν εφαρμόζεται σωστά ή όχι, αν ο κόσμος το αγκάλιασε ή όχι, να δώσουμε κάποια στοιχεία σημερινά. Σήμερα τώρα που μιλάμε.

Οι εγγεγραμμένες επιχειρήσεις στο my DATA είναι 1.180.000. Οι χρήστες στο e-timologio, για αυτούς που μπαίνουν στην εφαρμογή και το κάνουν μόνοι τους, είναι 280.000 επιχειρήσεις. Διαβιβάσεις παραστατικών, 1.900.000.000. Σύνολο αξίας των παραστατικών αυτών του 1.900.000.000, είναι 1.300.000.000.000 ευρώ. Και εσείς λέτε ότι αυτό δεν έχει πετύχει με αυτά τα νούμερα; Να μπαίνετε και να ενημερώνεστε όσοι θέλετε στην εφαρμογή της ΑΑΔΕ. Κάθε μέρα ενημερώνεται η εφαρμογή αυτή. Επαναλαμβάνω και σήμερα που μιλάμε, 3,5 – 4 χρόνια μετά, δεν υπάρχουν διοικητικές και χρηματικές κυρώσεις. Αυτό δεν έχει ξαναγίνει ποτέ. Ξέρετε γιατί; Για να προσαρμοστεί η αγορά. Και η αγορά το έχει αγκαλιάσει αυτό και είμαστε σε συνεργασία πάντα μαζί τους. Με τον κ. Κόλλια κάναμε ομάδες εργασίας. Εντοπίζουμε τα λάθη και τα διορθώνουμε, ακούμε την αγορά. Αυτή είναι η διαφορά με εμάς σε σχέση με τους προηγούμενους όλους, που το έχει πει και ο κ. Ρούσκας. Αιτήματα δεκαετιών διορθώνουμε εδώ πέρα σε αυτό το νομοσχέδιο.

Αναδρομικά συνταξιούχων με τον κ. Νικολόπουλο, με τον οποίο έχω άριστη σχέση. Ήρθε στο γραφείο μου, αφού νομοθετήσαμε και μετά. Αλλά κυρία Παπανάτσιου και κ. Νικολόπουλε, μιλάτε για τα αναδρομικά του 2018, όπου το πεδίο εφαρμογής είναι εντελώς διαφορετικό με αυτό του 2020 - 2021 τα αναδρομικά που δώσαμε. Ποιο ήταν το πεδίο εφαρμογής τότε; Υψηλόμισθοι συνταξιούχοι. Στρατιωτικοί, δικαστές, ιατροί, πανεπιστημιακοί, που φορολογούνταν με υψηλά κλιμάκια. Εφοριακοί είμαστε μερικοί εδώ μέσα και λογιστές οικονομολόγοι. Καταλαβαίνουμε τι γίνεται, αν φορολογείσαι με 45% και με 10% η εισφορά αλληλεγγύης. Μιλάω για τα προηγούμενα φορολογικά κλιμάκια της κυβέρνησης Σύριζα και όχι τα δικά μας τα μειωμένα. Υπήρχαν τότε υψηλόμισθοι στο πεδίο εφαρμογής που τους συνέφερε η αυτοτελή φορολόγηση με 20%. Τι διαφορά έχουμε τότε με το πεδίο εφαρμογής των αναδρομικών του 2020 – 2021; Ότι δόθηκε σε ένα εκατομμύριο και πλέον συνταξιούχους. Δεν ήταν μόνο υψηλόμισθοι, η πλειοψηφία ήταν χαμηλόμισθοι συνταξιούχοι, οι οποίοι εκμεταλλεύτηκαν το αφορολόγητο που ανεβάσαμε και το φορολογικό συντελεστή από το 22% στο 9%. Και εσείς, θέλετε όλους αυτούς, να τους πάμε στο 20% με αυτοτελή φορολόγηση; Και να φορολογηθούν τον Οκτώβριο που δόθηκαν τα αναδρομικά, ενώ φορολογήθηκαν με την κλίμακα, το επόμενο καλοκαίρι, 10 – 11 μήνες μετά πλήρωσαν τον φόρο με μια αναστολή που δώσαμε τότε στις φορολογικές δηλώσεις. Ένα χρόνο μετά ζητούσατε από αυτούς που φορολογήθηκαν με 9% και ένα μέρος με 22%, να πληρώσουν ένα χρόνο νωρίτερα 20%. Εδώ, τώρα κ. Νικολόπουλε, επειδή έχουμε μια άριστη συνεργασία και σχέση μαζί και μιλάμε τίμια, θα δούμε το θέμα, θα δούμε το πεδίο εφαρμογής αυτών των αναδρομικών, που αναφέρατε προηγουμένως, του αρ.34 του ν.5018/23.

Θα σας πάρω εγώ τηλέφωνο, μόλις φτάσω στο γραφείο μου, όπως κάνω πάντα και να δούμε αν πραγματικά το πεδίο εφαρμογής είναι πάλι οι στρατιωτικοί υψηλόμισθοι, υψηλόμισθοι με την έννοια των συντάξεων και είναι προς το συμφέρον αυτών. Κι εγώ το έχω πει ότι με την παρακράτηση, την αυτοτελή, με 20%, αποφεύγουμε και ένα τεράστιο γραφειοκρατικό βάρος, διοικητικό βάρος, των υπηρεσιών, του κόσμου, των πολιτών. Εμείς εργαζόμαστε προς τη διευκόλυνση όλων αυτών των πολιτών. Δεν θέλουμε να επιβαρύνουμε γραφειοκρατικά, διοικητικά, ούτε τους πολίτες, υποβάλλοντας τροποποιητικές δηλώσεις αναδρομικών και για όλους αυτούς του 2021, 2022, θέλω να κάνω μια παρένθεση. Φέραμε διατάξεις, να μην έχει πρόστιμα και προσαυξήσεις, ούτε στην υποβολή, ούτε στην καταβολή του φόρου. Άρα, μόλις γυρίσω στο γραφείο μου, το απόγευμα θα σας πάρω τηλέφωνο. Θα μιλήσουμε για το πεδίο εφαρμογής και αν όντως είναι η κατηγορία αυτή, πολύ ευχαρίστως να προχωρήσουμε σε αυτή την κατεύθυνση. Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ τον κ. Υπουργό, για τις διευκρινίσεις που έδωσε, για την τοποθέτησή του.Σε αυτό το σημείο ολοκληρώνεται η συνεδρίαση της Επιτροπής μας. Η επόμενη συνεδρίαση θα ξεκινήσει σε δέκα λεπτά. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αναστασιάδης Σάββας, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία και Λογιάδης Γεώργιος.

Τέλος και περί ώρα 12.35΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**